Na Bratislavskom hrade na chvíľu sprístupnia nálezy keltskej architektúry

Opätovne nálezy sprístupnia až na budúci rok.

BRATISLAVA. Kancelária Národnej rady (NR) SR sprístupní na Bratislavskom hrade nálezy keltsko-rímskej architektúry. Nálezy sa podarilo objaviť vďaka rekonštrukcii Hradu. Návštevníci si budú môcť prvýkrát pozrieť reštaurované náleziská v rámci pripravovaného projektu Keltskej cesty počas víkendu 17. a 18. augusta. Opätovne budú tieto priestory sprístupnené aj počas dňa otvorených dverí v parlamente, ktorý bude 1. septembra. Pozostatky stavieb sprístupnia v štyroch lokalitách Bratislavského hradu. Kancelária NR SR ich odovzdá Historickému múzeu Slovenského národného múzea (SNM), ktoré ich má pripraviť na finálnu prezentáciu verejnosti. Okrem dvoch letných termínov budú verejnosti prístupné opätovne až v roku 2020, keď by mal byť projekt Keltskej cesty vytvorený v plnom rozsahu. Počas rekonštrukcie priestorov Hradu pristupovala Kancelária NR SR podľa jej vedúceho Daniela Guspana zodpovedne a proaktívne k ochrane všetkých nálezov. Nad nálezmi bolo potrebné vybudovať krycie stavby. Zároveň musela rekonštrukcia postupovať tak, aby bola zabezpečená aj štátno-reprezentačná funkcia Hradu. "Všetky nálezy boli zachované, ochránené a reštaurované podľa toho, akým spôsobom sme dostali spôsob reštaurovania a ich ochrany predpísaný z pamiatkového úradu," deklaroval Guspan. Ochrana všetkých nálezov, ktoré boli v Bratislavskom hrade od roku 2009 odhalené a reštaurované, vyšla podľa neho na niekoľko stotisíc eur. "Keď hovoríme o záchrane nášho kultúrneho dedičstva, sú tieto peniaze absolútne zodpovedajúce a relevantné," uzavrel Guspan.


Regulačný úrad rozhodol o staronových cenách elektriny

Cenové rozhodnutia sú účinné od 1. januára 2017.

BRATISLAVA. Úrad pre reguláciu sieťových odvetví už vydal cenové rozhodnutia pre všetkých rozhodujúcich dodávateľov elektriny vrátane tradičných aj malých. Ceny elektriny pre slovenské domácnosti budú na úrovni roka 2016. Rozhodnutia sú účinné od 1. januára 2017. "Cenové rozhodnutia teda už majú dodávatelia, ktorí dodávajú elektrinu pre vyše 99 percent slovenských domácností," vysvetlil podpredseda regulačného úradu Miroslav Čelinský. Dodávatelia budú podľa hovorcu úradu Radoslava Igaza po nevyhnutných úpravách systémov postupne kontaktovať svojich zákazníkov. ÚRSO a jeho bývalý predseda Jozef Holjenčík čelili od začiatku roka kritike politikov aj médií. Vyššie fixné poplatky, ktoré úrad schválil, v mnohých prípadoch spôsobili, že výrazne vzrástli faktúrované ceny pre odberateľov. Holjenčík preto 8. februára odstúpil z funkcie.


Ochranári chcú, aby samosprávy kosili menej. Druhá strana v tom vidí riziko

BRATISLAVA. Samosprávy by mali kosiť výrazne menej a inak. Myslia si to členovia Slovenského ochranárskeho snemu (SOS), ktorý na radikálnu zmenu prístupu k starostlivosti o zelené plochy vyzývajú mestá a obce. Odborník na samosprávu upozorňuje na riziká menšej frekvencie kosenia a varuje pred zavádzaním postupov, ktoré nie sú overené v praxi. SOS poukazuje vo svojej výzve na nevyhnutnosť koncepčnej zmeny, ktorá vyplýva zo súčasných klimatických zmien. Zdôrazňuje význam vitálnych zelených plôch pre zmiernenie horúčav a zachovanie potrebnej vlhkosti. Zvýrazňuje i fakt, že práve nepokosená zeleň má schopnosť absorbovať poletujúci karcinogénny prach, ktorý vytvára intenzívna doprava. Ochranári pripomínajú i hrozbu, ktorú kosenie znamená pre druhovú rozmanitosť hmyzu a fauny. "V mestách je teda potrebné kosiť oveľa menej a kosenie selektovať podľa funkcií zelených plôch - ponechávať niektoré plochy nepokosené," zdôrazňujú signatári výzvy SOS, pričom napríklad v sídliskových vnútroblokoch požadujú zachovať nepokosenú časť minimálne na polovici plochy. "Kosiť by sa nemalo pred nástupom horúčav a počas horúčav, s ohľadom na ochranu vtáctva by najlepšie bolo kosiť mimo vegetačného obdobia," upozorňujú ďalej ochranári. Termíny kosenia by mali podľa SOS konzultovať samosprávy s peľovou službou. Za dôležité tiež považujú to, aby sa v horúcich mesiacoch nekosili nárazníkové zóny zelene pri frekventovaných cestách. "Nepokosené plochy ochraňujú pred poletujúcim prachom šíriacim karcinogénne splodiny, ktoré sú zdraviu škodlivé a vzbudzujú alergické reakcie," vysvetľujú. Odborník na samosprávu Michal Kaliňák v reakcii pripomenul, že vzhľadné zelené plochy treba vnímať aj ako nástroj, na ktorých pravidelná kosba eliminuje riziká spojené s negatívnymi dopadmi invazívnych druhov rastlín a súvisí s integrovanou prevenciou a kontrolou znečisťovania životného prostredia. "Nižší počet kosení by mohol pôsobiť ako ekonomicky úspornejší prístup, avšak s rizikami vo vzťahu k šíreniu invazívnych druhov rastlín a peľov, ktoré veľmi zle vplývajú na alergikov, a k ďalším negatívnym dosahom," varuje. Za vhodnejšie, ako automaticky aplikovať taxatívne odporúčania SOS, považuje Kaliňák detailné vyhodnotenie pilotných projektov v prostredí miest a obcí a ich následnú ponuku ako príklad dobrej praxe iným samosprávam. "Ísť húfne do niečoho, čo pôsobí ako módny hit, môže byť pomerne rizikové. V konečnom dôsledku sa tak potom môže stať, že dobrý úmysel viac ublíži, ako pomôže," zdôraznil v súvislosti s výzvou SOS. Na dôležitosť kvetnatých nepokosených plôch v meste pre zmiernenie negatívneho dosahu klimatických zmien upozornil pred pár dňami aj splnomocnenec primátora hlavného mesta SR Bratislavy pre zeleň a životné prostredie Andrej Kovarik. Oznámil, že mesto už vytypovalo 60 lokalít na svojom území, na ktorých chce založiť kvetnaté lúky. Kovarik je presvedčený, že tento postup pomôže znížiť aj záťaž pre alergikov. "Mnohí majú obavy pre alergény, ktoré by takéto plochy mohli produkovať, ale presne toto je mechanizmus, ktorý vedie k zníženiu počtu druhov, ktoré spôsobujú alergie," skonštatoval Kovarik. Imunoalergológ Martin Hrubiško z Onkologického ústavu sv. Alžbety považuje myšlienku mať v mestách krásne lúčne plochy za peknú, no umiestňovať ich do intravilánu sídlisk nepovažuje za dobrý nápad. "Na takýchto miestach, kde je neprirodzený vlhkostno-teplotný pomer, neporovnateľný s prirodzenou krajinou, žiadna poriadna lúka neporastie," uviedol Hrubiško. Naopak, umelo vytvárané lúčne plochy označil za riziko z hľadiska rozšírenia invazívnych burín, schopných prežiť neprirodzené podmienky. "Prídu rastliny, napríklad palina, ambrózia, láskavce či mrlíky. A to sú zdroje alergizujúceho peľu," poznamenal Hrubiško. Upozornil ďalej, že na neobhospodarovanej ploche sa ďaleko "lepšie" drží odpad a je živnou pôdou pre rôzne hlodavce.


Irán predal väčšinu zo svojich nadmerných zásob ropy

Irán profitoval z rozhodnutia kartelu OPEC obmedziť ťažbu.

TEHERÁN. Irán podľa kruhov z brandže predal väčšinu svojich nadmerných ropných rezerv a profitoval z rozhodnutia kartelu OPEC obmedziť ťažbu. Irán počas uplynulých troch mesiacov predal vyše 13 miliónov barelov, a tým takmer polovicu zo zásob čierneho zlata, ktoré z nedostatku zásobníkov na súši musel skladovať v tankeroch na mori. Teherán predtým nechal počas roka 2016 tieto zásoby nedotknuté z dôvodu vysokej ponuky na trhu a nízkej ceny. Irán z viacerých hľadísk profituje z novembrovej dohody Organizácie krajín vyvážajúcich ropu (OPEC) o znížení ťažby. Cieľom je podpora cien. Nárast cien zrejme zvýšil príjmy z predaja zásob. Navyše sa uvoľnila väčšina z flotily 60 iránskych tankerov, keďže podľa zdrojov blízkych záležitosti, aktuálne sa na nákladné skladovanie na mori využíva už len 14 tankerov. Irán zároveň môže pokračovať vo svojich pokusoch o získanie stratených podielov na trhu a prilákanie nových zákazníkov napríklad v Európe. Irán si totiž po tvrdých rokovaniach predovšetkým so Saudskou Arábiou vybojoval, že sa ho dohoda OPEC o obmedzení ťažby netýka, aby mohol po ukončení západných sankcií oživiť svoj ropný sektor. Teherán podľa expertov predal ropu napríklad Číne, Indii a Južnej Kórei, ale aj firmám z európskych krajín, napríklad z Talianska a Francúzska.


Nemecká aerolinka Air Berlin dolieta 28. októbra

BERLÍN. Nemecká letecká spoločnosť Air Berlin, ktorá je v konkurze, oznámila, že 28. októbra ukončí svoje letové služby. Druhé najväčšie nemecké aerolínie v liste adresovanom zamestnancom napísali, že lety pod značkou spoločnosti Air Berlin "vzhľadom na aktuálny stav nebudú možné po 28. októbri." Ale lety dcérskych aerolínií Niki a LG Walter, ktoré nie sú platobne neschopné, budú pokračovať. Spoločnosť Air Berlin, ktorá má približne 8000 zamestnancov a prevádzkuje 144 väčšinou prenajatých lietadiel, vyhlásila v auguste platobnú neschopnosť po tom, ako jej kľúčový akcionár Etihad Airways po rokoch strát zastavil financovanie aerolínií. Air Berlin momentálne rokujú s dvoma záujemcami o predaji niektorých svojich častí. Spoločnosť v liste dodala, že "o niekoľko dní budeme vedieť viac". Konkrétne, veritelia Air Berlin koncom septembra vybrali nemeckú leteckú spoločnosť Lufthansa a britskú EasyJet za potenciálnych kupcov jej leteckej divízie v rámci konkurzného konania.


Bitcoin tento rok pokorí hranicu 25-tisíc dolárov, tvrdí analytik Lee

Podľa Leeho predpovede by sa kurz bitcoinu mohol do roku 2022 vyšplhať až na 125-tisíc dolárov.

NEW YORK. Známy analytik Tom Lee je aj napriek nedávnemu prepadu kryptomien optimistickejší než kedykoľvek predtým ohľadom ich investičného potenciálu a odporúča nákup bitcoinu. Thomas J. Lee bol v roku 2014 jedným zo zakladateľov firmy Fundstrat Global a odvtedy vedie jej oddelenie výskumu. Od roku 2007 do roku 2014 bol hlavným investičným stratégom JPMorgan. Lee bol jedným z prvých stratégov vo finančnom svete, ktorý bol pevne presvedčený o úspechu bitcoinu a stále mu verí aj napriek všeobecnej skepse. Prudký prepad kryptomien v posledných dňoch stál mnohých investorov veľa trpezlivosti a nervov. Bitcoin tento týždeň padol o vyše 30 percent a na krátky čas sa jeho kurz dostal pod hranicu 10.000 dolárov (8160 eur). Jedným z dôvodov tohto vývoja boli obavy zo sprísnenia regulácie kryptomien zo strany viacerých vlád. Vo štvrtok (18. 1.) sa však ceny digitálnych mien stabilizovali. Na Leeho aktuálne udalosti neurobili žiadny dojem. Už niekoľko rokov je presvedčený o posilňovaní kryptomien a svoj názor nezmenil. Aktuálne prognózuje, že kurz bitcoinu v tomto roku stúpne na 25.000 USD. Ešte v októbri 2017 predpokladal, že sa to stane až o 4 roky. "Myslíme si, že v polovici roka 2018 sa bude kurz bitcoinu nachádzať niekde na úrovni 20.000 dolárov. Ak sa v prvej polovici tohto roka skutočne dostane do blízkosti tejto úrovne, myslím, že v druhej polovici roka uvidíme významnejší pokrok. Takže stále si myslím, že bitcoin je niečo, čo sa oplatí mať." Podľa Leeho predpovede, ktorú zverejnil v vlani v novembri, by sa kurz bitcoinu mohol do roku 2022 vyšplhať až na 125.000 dolárov. Lee počíta s tým, že kurz bitcoinu môže tento rok klesnúť maximálne na 9000 dolárov. "Očakávame, že dno kurzu bitcoinu je 9000 dolárov. Považujeme 9000 doláorv za najväčšiu nákupnú príležitosť v roku 2018." Dočasný prepad považuje Lee za veľký potenciál a prirovnal ho k situácii Amazonu v 90. rokoch. Mnoho ľudí vtedy tvrdilo, že firma nemá žiadnu hodnotu, pretože nezarába.


Tajomník Smeru Stromček: Nezaťažujme ľudí politikou

Viktor Stromček tvrdí, že vláda je absolútne stabilná.

BRATISLAVA. Situácia na Slovensku sa nezmenila, sme akceptovanou krajinou v zahraničí a vláda je absolútne stabilná. Uviedol to v diskusnej relácií TA3 V politike štátny tajomník ministerstva dopravy Viktor Stromček (Smer-SD) s tým, že Smer dostal jasnú požiadavku od koaličného partnera a Smer sa k tomu zodpovedne postaví. Uviedol, že ľudia nemajú byť zaťažovanípolitikou a politikmi. Stromček vníma Slovensko ako krajinu, ktorej sa naďalej darí. V aktuálnej situácii po vražde novinára Jána Kuciaka a jeho partnerky podľa Stromčeka opozícia "leje olej do ohňa". Opozičný poslanec národnej rady Milan Krajniak v mene hnutia Sme rodina pripomenul, že ich hnutie je od vraždy vo svojich vyjadreniach zdržanlivé. "Situácia došla tak ďaleko, že z nej treba vyvodiť riešenia," uviedol. Podľa neho sa narozdiel od názoru Stromčeka, zmenilo veľmi veľa. Ľudia sa pýtajú, prečo majú 300-eurové dôchodky a 500-eurové platy a vláda nemá na takéto otázky čas. Krajniak upozornil aj na to, že predseda vlády nezvolal bezpečnostnú radu, keď sme sa dozvedeli o vražde, o talianskej stope. "Ale keď, ľudia povedali, že ľudia chcú prísť v pokoji na zhromaždenia, vtedy bezpečnostnú radu zvolal. Ľudia sa v tejto situácii zachovali rozumnejšie možno ako väčšina politikov," povedal a dodal, že v tejto situácii by sa mali politici obrátiť na ľudí a opýtať sa, čo chcú. Preto žiadnu inú možnosť ako predčasné voľby v súčasnosti Milan Krajniak nevidí. Podľa Stromčeka je Sme rodina rovnaké ako opozičné SaS a OĽaNO. "Len inou rétorikou hovoríte, že treba predčasné voľby. My sme jasne povedali, že je prirodzené v demokratickom štáte, keď sa robia pochody," povedal. "Vôbec neviem o čom tu rozprávate, premiér sa jasne vyjadril, že v demokratickej krajine je pochod normálny," dodal a podotkol, že raz, keď máme vládne obdobie na štyri roky a ak politici chcú, aby ľudia mali pokojný život na Slovensku, musíme tu mať politickú kultúru. "Som presvedčený, že my ako opozícia, nemáme právo manipulovať ľudí, aký názor majú prejaviť," uviedol Krajniak s tým, že podľa neho si ľudia neprajú pokračovanie úzko straníckej politiky. Krajniak si myslí, že treba obnoviť dôveru ľudí v štát. "Ak chceme postupovať zodpovedne, mali by sme vyhnúť tomu, aby sme konali stranícky," povedal Krajniak."Našim hlavným cieľom je nezaťažovať ľudí handrkovačkami o predčasných voľbách, zákulisných rokovaniach. Pre nás je prioritou vyšetriť brutálnu vraždu a aby štát fungoval normálne a aby Slovensko bolo takou úspešnou krajinou ako bolo," reagoval Stromček.Podľa Stromčeka minister Kaliňák nie je prirastený k stoličke šéfa rezortu. "Ak by chcel niekto, aby viac nebol ministrom, nebolo by to spojené s týmto prípadom," uviedol Stromček, podľa ktorého je Kaliňák úspešným ministrom. Stromček si myslí, že je zvláštne, že prokurátor Vasiľ Špirko vystúpil so svojimi podozreniami deň pred pochodmi. „Znižuje to dôveryhodnosť jeho vystúpenia,“ povedal. Podľa Stromčeka je Smer citlivý na trestnú činnosť a korupciu. Podľa neho je však potrebné, aby Špirkove oznámenia vyšetrili. Krajniaka Špirkove vyjadrenia prekvapili. „Že je to až také zlé, z toho som bol prekvapený,“ dodal s tým, že vyjadrenia Špirku sú stále len podozreniami. „Otázne je, či máme dôveru v ich vyšetrenie,“ povedal Krajniak.


Detailné zábery ukazujú, ako sa motýľom zafarbujú krídla

Farebné vzorce vznikajú z chitínových štruktúr.

Mexický motýľ Thecla opisena má výnimočné krídla. Keby ste sa na ne pozreli zhora, videli by ste čiernu farbu s jasne modrými škvrnami. Pri pohľade zdola by ste zas videli krikľavo zelené krídla s malou červenou škvrnou. Vďaka T. opicena teraz vedci prvýkrát videli, ako tieto pestrofarebné kombinácie motýlích krídel vznikajú. Štúdiu uverejnili vo vedeckom časopise Science Advances. Krídla motýľov sú zložené s malých šupiniek. Estetické farebné kombinácie vznikajú z precíznych kombinácii kryštálikov z molekúl chitínu - gyroidov. Doteraz si vedci mysleli, že farebné šupinky vznikajú z vopred zloženej šablóny. Nová štúdia ukázala, že sfarbenie krídel je dynamický proces. Na krídlach T. opicena sa totiž chitínové kryštáliky postupne zväčšujú po celej dĺžke krídla. Pri tele motýľa sú menšie a zväčšujú sa smerom von. Šupinky pozorovali mikroskopmi s veľkým zväčšením, elektrónovou mikroskopiou a röntgenovou nanotomografiou. Takýto prístup môže podľa autorov pomôcť odhaliť aj dôkazy o organizácii v iných komplikovaných štruktúrach - napríklad chloroplastov a mitochondrií. DOI: 10.1126/sciadv.1603119


Schválili smernicu proti daňovej optimalizácii firiem

BRUSEL. Smernicu proti vyhýbaniu sa daňovej povinnosti firiem dnes schválili členské štáty v Rade EÚ. Smernica sa týka zneužívania nesúladov medzi daňovými systémami v jednotlivých štátoch. Nová legislatíva vstúpi do platnosti od roku 2020. Členské štáty schválili smernicu, ktorá bráni využívaniu takzvaných hybridných daňových nesúladov v tretích štátoch. Tieto nesúlady skrz zložité daňové schémy využívajú najmä veľké firmy, čo im umožňuje výrazne znižovať reálne zaplatené dane. "Naším cieľom je odstrániť jednu z hlavných praktík nadnárodných spoločností, ktoré využívali pri znižovaní svojej daňovej záťaže," uviedol maltský minister financií Edward Scicluna. Pre využívanie uvedených daňových nesúladov firmami podľa slovenského ministra financií Petra Kažimíra štátne pokladnice prichádzajú o desiatky miliárd eur. Pokrok v schvaľovaní smernice vo februárovom vyjadrení pre TASR označil za úspech tria - vlaňajšieho holandského a slovenského, a aktuálneho maltského predsedníctva v Rade EÚ. "Naša kampaň za férovejšie zdaňovanie v Európe prináša výsledky. Je to ďalšie víťazstvo pre férové zdaňovanie a zásah pre tie firmy, ktoré sa snažia vyhnúť riadnemu plateniu svojho podielu," vyhlásil eurokomisár Pierre Moscovici. Smernica je súčasťou úsilia Európskej komisie obmedziť vyhýbaniu sa daňovej povinnosti a presadiť efektívne a férové zdaňovanie v Únii. Členské štáty budú mať čas do 1. januára 2020, aby smernicu preniesli do národnej legislatívy.


V Bratislave neznámy páchateľ podpálil auto

BRATISLAVA. Tri osobné autá horeli dnes skoro ráno na Slatinskej ulici v bratislavskej Vrakuni. Podľa doterajších informácií požiar sa od AUDI A6 rozšíril na blízko stojace vozidlá Toyota Corolla a Škoda Fabia. Ako agentúru SITA informoval bratislavský policajný hovorca Michal Szeiff, zistovateľ príčin požiarov potvrdil úmyselné zapálenie. Nikto našťastie nebol zranený. Presné príčiny a okolnosti požiaru vyšetrujú. Škody na vozidlách sa vyšplhali na zhruba 22 tisíc eur. Začaté je trestné stíhanie pre poškodzovanie cudzej veci.


Ukrajinský súd nariadil zatknúť exministra vnútra Zacharčenka

KYJEV. Kyjevský okresný súd vyhovel návrhu prokuratúry a nariadil zatknúť bývalého ukrajinského ministra vnútra Vitalija Zacharčenka. Oznámil to vo štvrtok vedúci špecializovaného vyšetrovacieho oddelenia úradu generálnej prokuratúry Ukrajiny Serhij Horbaťuk. Podľa neho prokuratúra podávala na súd podobné návrhy každých šesť mesiacov. Súd však súhlasil len so zadržaním a predvedením Zacharčenka pred súd. Tentoraz ale zohľadnil argumenty a zvolil preventívne opatrenie požadované prokurátormi, informoval korešpondent agentúry UNIAN. Agentúra poznamenala, že Zacharčenko sa ukrýva v Rusku. Na Ukrajine je vyšetrovaný za svoju úlohu v súvislosti so streľbou do protivládnych demonštrantov na kyjevskom Námestí nezávislosti (Majdane) v roku 2014. Tieto udalosti viedli k pádu vtedajšieho prezidenta Viktora Janukovyča, k ruskej anexii Krymu a k vojenskému konfliktu na východe Ukrajiny. Za použitie násilia proti demonštrantom ukrajinský parlament odvolal Zacharčenka z funkcie ministra vnútra 21. februára 2014. Zacharčenko v rovnaký deň vyjadril sústrasť rodinám obetí šarvátok medzi políciou a demonštrantmi. Vo vyhlásení okrem iného uviedol, že "polícia je z ľudu a vždy bola s ľudom bez ohľadu na to, ako tvrdo sa nás politici snažia rozdeliť". Zásahy polície obhajoval s tým, že musela použiť zbrane pri ústupe pred paľbou z opozičných radov. "Musíte pochopiť, že bránením extrémistov nevediete vojnu proti vláde alebo polícii, alebo proti sebe a svojej vlasti," uviedol vtedy Zacharčenko. Námestie nezávislosti (Majdan) bolo na prelome rokov 2013 a 2014 dejiskom mohutných protivládnych protestov, ktoré sa začali po tom, ako vláda vtedajšieho premiéra Mykolu Azarova zastavila prípravy na podpísanie zmlúv o pridružení Ukrajiny k EÚ. Počas pouličných zrážok, ktorých dejiskom bolo centrum Kyjeva od 18. do 21. februára 2014, prišli o život desiatky protestujúcich i príslušníci bezpečnostných zložiek. Ďalšie stovky pri streľbe snajperov či pri iných potýčkach utrpeli zranenia, pričom niektorí im v nemocnici podľahli. Pre vyše sto obetí Majdanu sa na Ukrajine vžilo pomenovanie Nebeská stotina. Zo zodpovednosti za smrť vyše 100 ľudí na Majdane súčasné ukrajinské vedenie viní svojho vtedajšieho oponenta - exprezidenta Janukovyča - a velenie medzičasom rozpustených oddielov osobitného určenia Berkut. Janukovyč i Berkut tieto obvinenia odmietajú. Janukovyč ešte vo februári 2014 ušiel z Ukrajiny a útočisko našiel v Rusku.


Británia zakázala škodlivé rodové stereotypy v reklame

Prípadné sťažnosti má za úlohu posudzovať Britská rada pre reklamu.

LONDÝN. V Británii platí od piatku zákaz používania "škodlivých rodových stereotypov" v reklame. Informovala o tom agentúra AP. Premetom zákazu sa v Spojenom kráľovstve od piatku stali "rodové stereotypy, ktoré môžu spôsobiť škodu alebo všeobecné pohoršenie". Medzi stereotypy, na ktoré sa vzťahuje zákaz, patrí napríklad zobrazovanie mužov ako jedincov neschopných urobiť základné práce v domácnosti, ale aj žien, ktoré nie sú zodpovedné za nič iné než za varenie a upratovanie. Prípadné sťažnosti má za úlohu posudzovať Britská rada pre reklamu (ASA), pričom všetky britské stanice zaväzujú k dodržiavaniu predmetných pravidiel ich licencie. Ako v tejto súvislosti uviedla ASA, jej cieľom nie je zakázať všetky rodové stereotypy, ale len tie, ktoré môžu byť škodlivé. "Zistili sme, že niektoré stvárnenia v reklamách môžu časom ohraničovať potenciál ľudí," vysvetlil výkonný riaditeľ ASA Guy Parker.


Humanitárne organizácie varujú pred narastajúcou krízou v Bosne a Hercegovine

SARAJEVO. Humanitárne organizácie varujú pred narastajúcou humanitárnou krízou v Bosne a Hercegovine, kam prichádza čoraz viac migrantov. Tisíce z nich spia na uliciach a v parkoch, pričom chcú prejsť do Chorvátska, ktoré ich však posiela naspäť. Napätie narastá aj medzi samotnými migrantmi, ktorí majú spory medzi sebou aj s miestnymi obyvateľmi. Humanitárni pracovníci sa migrantom snažia pomôcť.


V Kanade pobodali v kostole kňaza počas omše, útočníka zatkli

Príslušníci ochranky muža spacifikovali a zadržali.

MONTREAL. Kňaza v kanadskom meste Montreal v piatok ráno pobodali počas omše v najväčšom kanadskom kostole Oratórium svätého Jozefa. S odvolaním sa na políciu o tom na svojej webovej stránke informovala spravodajská televízia CTV News. Muž vošiel do rímskokatolíckeho kostola ráno o 08.40 h miestneho času počas omše a zaútočil na kňaza. Príslušníci ochranky v kostole okamžite muža spacifikovali a zadržali, po príchode policajtov im ho odovzdali. Tí podozrivého zatkli a odviedli na policajnú stanicu na vypočúvanie. Záchranári kňaza ošetrili na mieste činu a previezli do nemocnice na ďalšiu liečbu. Podľa predstaviteľov utrpel menej závažné zranenia na hornej časti tela.


V Španielsku objavili jaskynné rytiny staré 14 500 rokov

Medzi zvieratami vyrytými do skalnej steny sú doposiaľ vôbec prvýkrát najmenej dva levy.

MADRID. Približne 50 skalných rytín starých okolo 14 500 rokov objavili v jaskyni v severošpanielskom mestečku Lekeitio. Informovala o tom v noci na nedeľu agentúra AP s odvolaním sa na oznámenie biskajského regionálneho predstaviteľa Unaia Rementeriu. Rytiny sú podľa jeho slov "pokladom ľudstva", výnimočne dobre remeselne zvládnuté a veľmi dobre ešte aj dnes viditeľné. Odborníci tvrdia, že sú najpôsobivejšími rytinami, aké sa doteraz našli na Pyrenejskom polostrove. Medzi zvieratami vyrytými do skalnej steny sú kone, bizón, kozy a - doposiaľ vôbec prvýkrát - najmenej dva levy, sumarizuje AP. Región Biskajsko susedí s provinciou Kantábria. A práve tam sa nachádza jaskyňa Altamira, lokalita s najcennejšími pravekými jaskynnými maľbami v Španielsku. Altamira sa niekedy prezýva aj "Sixtínskou kaplnkou paleolitického umenia". V máji tohto roka boli v severnom Španielsku, v baskickej jaskyni Atxurra, takisto objavené jaskynné rytiny a maľby zvierat zo staršej doby kamennej. Vedci vtedy tento unikátny nález označili za "majstra jaskynného umenia" spomedzi desiatich podobných paleolitických lokalít v Európe.


V španielskej provincii objavili mŕtve telá rakúskych manželov - dôchodcov

Rezort zahraničných vecí vo Viedni zatiaľ podľa slov hovorcu Thomasa Schölla nemá žiadne podrobnosti o tom, čo sa udialo v Španielsku.

HUELVA/VIEDEŇ. Mŕtve telá dvoch rakúskych dôchodcov vo veku 71 a 68 rokov, ktorí už 15 rokov žili v Španielsku, objavili v stredu v obci Bonares v provincii Huelva. Výsledky nariadenej súdnej pitvy budú síce k dispozícii až v piatok, avšak vyšetrovatelia už teraz netaja, že môže ísť o obete lúpežnej vraždy, pretože na telách zosnulých bolo množstvo zranení, čo osobitne platí pre hlavy nešťastníkov. Hovorca nedokázal potvrdiť ani to, či sú pravdivé informácie o otvorení vyšetrovania pre podozrenie z trestného činu vraždy, informovala tlačová agentúra APA. Políciu alarmovali zamestnanci manželského páru, ktorí chceli v ich bydlisku realizovať opravy, avšak nedokázali sa dostať do domu napriek tomu, že automobil manželov stál pri vjazde do objektu. Dom nachádzajúci sa asi hodinu cesty autom od mesta Sevilla bol majetkom rakúskych dôchodcov asi 15 rokov. Podľa dostupných informácií miestnych španielskych médií žili Rakúšania v lokalite mimoriadne utiahnutí a ich kontakty s inými osobami neboli priveľmi časté, skôr naopak.


Bulharský parlament schválil protokol o pristúpení Macedónska do NATO

Na zasadaní bol aj predseda severomacedónskeho parlamentu Talat Xhaferi.

SOFIA. Bulharský parlament v stredu schválil protokol o pristúpení Severného Macedónska do NATO, ktorý podporilo všetkých 140 prítomných zákonodarcov. Informovala o tom tlačová agentúra BTA. Správa parlamentného výboru pre zahraničnú politiku poskytla chronológiu prístupového procesu Macedónska, ktoré sa tento mesiac premenovalo na Severné Macedónsko. Ten sa začal na summite NATO v roku 2008 v Bukurešti, kde sa rozhodlo, že krajinu prizvú do Aliancie po tom, ako vyrieši spor s Gréckom o oficiálny názov. Prístupový protokol Severného Macedónska podpísali 6. februára tohto roka stáli zástupcovia 29 členských krajín NATO. Bulharsko podľa správy aktívne prispelo k rozhodnutiu Skopje začať dialóg o partnerstve s NATO a podporu potvrdilo 1. augusta 2017 podpísaním bilaterálnej dohody o priateľstve, dobrom susedstve a spolupráci. Bulharská ministerka zahraničných vecí Ekaterina Zacharievová na utorkovom plenárnom zasadnutí povedala, že jej krajina trvalo podporuje vstup Macedónska, resp. Severného Macedónska to NATO, ktorý bude predstavovať novú fázu v bilaterálnej spolupráci s Bulharskom. Zacharievová podľa vlastných slov verí, že prístupové rokovania sa začnú v júni tohto roka. Na zasadaní bulharského parlamentu bol prítomný aj predseda severomacedónskeho parlamentu Talat Xhaferi. Vyjadril presvedčenie, že Bulharsko ako sused predstavuje silnú záruku toho, že sa Severné Macedónsko a celá oblasť Balkánu bude vyvíjať správnym smerom, ktorý prináša mier, stabilitu, progres a prosperitu. Skopje a Atény v januári 2019 ratifikovali dohodu, na základe ktorej sa Macedónsko oficiálne premenovalo na Severomacedónsku republiku a ukončil sa tým takmer 30 rokov trvajúci spor medzi susediacimi krajinami. Grécko nesúhlasilo s názvom Macedónsko (Makedonija), pretože sa zhodoval s názvom jeho regiónu Makedonia.


Obchodný schodok USA v decembri klesol, ale za celý rok vzrástol

Trump počas kampane sľúbil, že zavedie clá na dovoz tovarov z krajín, ako sú Mexiko a Čína, aby ich prinútil skoncovať s neférovými obchodnými praktikami.

WASHINGTON. Deficit zahranično-obchodnej bilancie USA sa v decembri mierne znížil, ale nie dosť na to, aby Spojené štáty za celý rok 2016 zaznamenali pokles obchodného schodku. Ten, naopak, vzrástol na najvyššiu úroveň od roku 2012. To je voda na mlyn pre amerického prezidenta Donalda Trumpa, ktorý chce prijať opatrenia na ochranu amerického trhu. Podľa najnovších údajov amerického ministerstva obchodu schodok zahranično-obchodnej bilancie USA sa vlani v decembri znížil na 44,3 miliardy USD (41,35 miliardy eur) z novembrových revidovaných 45,7 miliardy USD. Ekonómovia pritom počítali s menším poklesom schodku len na 45 miliárd USD. Za znížením deficitu je nárast decembrového exportu na najvyššiu úroveň za 1,5 roka vďaka vývozu lietadiel, áut a strojov. Konkrétne decembrový export stúpol o 2,7 % na 190,7 miliardy USD a bol najvyšší od apríla 2015. Jeho výraznejšiemu nárastu však bránil silný dolár. Americký export do EÚ pritom vyskočil o 10,1 %, z toho export do Nemecka stúpol o 12,1 %. Ale export do Číny v sledovanom období klesol o 4,1 %. Aj import do USA v decembri vzrástol, a to o 1,5 % na 235 miliárd USD, čo je jeho najvyššia hodnota od marca 2015. Dovoz z Číny sa pritom znížil o 7,6 %, ale z Nemecka vrástol o 1,4 %. Poradca prezidenta Trumpa nedávno obvinil Nemecko, že neférovo profituje zo slabého eura. Po očistení od inflácie sa schodok obchodnej bilancie USA v decembri znížil na 62,3 miliardy USD zo 63,9 miliardy USD v novembri. Za celý minulý rok stúpol obchodný deficit USA o 0,4 % na 502,3 miliardy USD. To je najvyššia hodnota deficitu od roku 2012 a predstavuje 2,7 % hrubého domáceho produktu, čo je menej ako 2,8 % v roku 2015. Prezident Trump počas kampane sľúbil, že zavedie clá na dovoz tovarov z krajín, ako sú Mexiko a Čína, aby ich prinútil skoncovať podľa jeho slov s neférovými obchodnými praktikami, ktoré ohrozujú pracovné miesta v USA.


Grécky premiér zvolal radu bezpečnosti po prudkom náraste počtu migrantov

Štvrtkový masový príchod na ostrov Lesbos bol najväčší od roku 2016.

ATÉNY. Grécky premiér Kyriakos Mitsotakis zvolal na sobotu stretnutie vrcholných bezpečnostných predstaviteľov krajiny. Reagoval tak na prudký nárast počtu migrantov, ktorí sa tento týždeň doplavili z Turecka na grécke ostrovy v Egejskom mori, informovala agentúra AP. Grécke úrady a humanitárne organizácie v piatok oznámili, že ku gréckemu ostrovu Lesbos dorazili vo štvrtok popoludní stovky ľudí na malých plavidlách. Pobrežná stráž potvrdila, že vo štvrtok na Lesbos prišlo trinásť člnov s celkovo 546 ľuďmi. Ďalších 32 migrantov zachránila stráž na mori a dopravila ich na tento ostrov vo východnej časti Egejského mora. Dovedna 65 migrantov bolo v ten istý deň zachránených pri ostrove Kos a prístave Alexandrupoli v severnej časti krajiny. Stovky ľudí prichádzajú každý týždeň z Turecka do Grécka napriek tomu, že EÚ v roku 2016 uzavrela s Tureckom dohodu, ktorá pomohla obmedziť prílev migrantov do Európy. Štvrtkový masový príchod na ostrov Lesbos bol najväčší od roku 2016, keď uvedená dohoda vstúpila do platnosti, uviedla humanitárna organizácia Lekári bez hraníc (MSF).


Organizátori pochodov nadväzujú spoluprácu s kaviarňami či klubmi

BRATISLAVA. Študentov organizujúcich protikorupčné pochody síce počas leta výraznejšie nevidieť, neznamená to však, že by na svojom cieli odvolať ministra vnútra Roberta Kaliňáka prestali pracovať. „Našu úlohu vidíme v tom, že chceme motivovať ľudí k zamysleniu, aktivite, aby si uvedomili potrebu zmien. Riešiť to majú politici a vláda, to je ich práca a my ako občania ich máme kontrolovať,“ povedal jeden z organizátorov Dávid Straka. Študenti od apríla zorganizovali už dva pochody v Bratislave a po jednom v Žiline, Košiciach a Prešove. Slováci v Českej republike dokonca na ich podporu zorganizovali protest aj pred slovenskou ambasádou v Prahe. Hlavné požiadavky protestu sú vyšetrenie káuz Bašternák a Gorila. Študenti takisto chcú odvolanie kľúčových ľudí zodpovedných za vyšetrovanie korupčných káuz. V súčasnosti sa venujú zberu podpisov, ktorých potrebujú mať stotisíc, aby sa ich požiadavkami začal zaoberať parlament. Zatiaľ sa im podarilo nazbierať ich asi 70-tisíc a s hárkami sa objavia aj pri festivale Grape, ktorý sa začína v piatok v Piešťanoch. Ak sa nedajú odradiť, ich cieľ je reálny, pretože svoj potenciál ešte nevyčerpali, tvrdí Martin Slosiarik z agentúry Focus. „To, že cez leto veľmi nekomunikovali, nie je diskvalifikácia, ľudia sa cez leto aj tak zaujímajú o iné veci,“ tvrdí Slosiarik. Študenti plánujú protesty od septembra znovu rozbehnúť. Motivuje ich aj súčasná kauza s prideľovaním eurofondov na ministerstve školstva pod vedením Petra Plavčana, nominanta SNS. „Po nedávnom škandále s eurofondmi vidíme, že ľudia sú ochotní aj naďalej nás podporiť a vyjadriť svoj názor. Dokazuje to aj aktivita ľudí na našej facebookovej stránke,“ povedal Straka Do budúcna plánujú rozbehnúť novú webovú stránku, nadväzujú spoluprácu s kaviarňami, barmi či klubmi, ktoré by svojim zákazníkom ponúkali možnosť podpísať petíciu priamo. Aj keby sa im podarilo vyzbierať stotisíc podpisov, vláda zrejme na ich požiadavky nepristúpi, upozorňuje novinár Marián Leško. Neznamená to však podľa neho, že protesty sú bezvýznamné. „Je to príklad toho, ako by sa mali zapájať aj ďalšie profesijné skupiny do protestov. Ak vznikne racionálny dôvod na protest, tak by to mali ľudia využiť,“ povedal Leško. Pripomenul, že nedávno sa takto aktivizovali vedci po vypuknutí škandálu na ministerstve školstva. Za posledných pár mesiacov sa študenti vo veku 16 až 18 rokov naučili podľa vlastných slov zrozumiteľne komunikovať s médiami, zabezpečiť pokojný priebeh pochodu, jasne a zmysluplne sformulovať svoje požiadavky. Na druhej strane si chcú dávať väčší pozor na bulvárne, extrémistické alebo konšpiračné médiá. „Môžu sa rozhodnúť, že vás budú milovať, a tak vás vychvália do výšin, alebo sa rozhodnú, že vás absolútne znemožnia, možno pre čítanosť a možno pre to, že s nimi nesúhlasíte,“ povedal Straka. Študentom mohol uškodiť fakt, že niektoré z médií poukázali na ich slabú znalosť korupčných káuz, hovorí Slosiarik. Ľudia takéto aktivity podľa neho vnímajú cez ich lídrov. Ľudia, ktorí sa korupciou nezaoberajú profesionálne, nemusia kauzy poznať detailne, tvrdí Leško. Dôležité podľa neho je, že majú zmysluplné požiadavky. „Nie je to dôvod na to, aby sa relativizoval zmysel takýchto protestov,“ povedal Leško.


PRÍHOVOR PREZIDENTKY ZUZANY ČAPUTOVEJNesmieme si už na Slovensku dovoliť ďalšiu Gorilu

Jasné hodnotové vymedzenie, žiaľ, nie je počuť zo sudcovského stavu.

To, čo sa za posledné dni z médií dozvedám, presiahlo moju predstavivosť. Každý, kto sa zaujíma o verejné dianie, tušil, že v našom štáte máme problém s korupciou, vymožiteľnosťou práva a zneužívaním moci. Ale konkrétne kontúry tohto správania, arogancia aktérov komunikácie a ich cynizmus, prekvapil určite nielen mňa.Čomu teda čelíme? Kauza Gorila sa vyšetruje sedem rokov, vďaka čomu už zrejme došlo k premlčaniu väčšiny skutkov. Aktéri tejto kauzy ďalej pôsobia vo svojich profesiách. Komunikácia podnikateľa so sudkyňou, z ktorej vyplýva podozrenie na rozsiahlu korupciu v justícii. Táto kauza je zatiaľ bez viditeľného posunu vo vyšetrovaní, sudkyne a prokurátor stále vykonávajú svoje funkcie. Komunikácia o korupčnom správaní medzi obvineným podnikateľom a bývalým generálnym prokurátorom – táto vec je po niekoľkých mesiacoch bez vznesenia obvinenia. Prokurátor je pritom stále prokurátorom.Nemožno nevidieť súvislosť medzi týmito skutočnosťami a smrťou Jána Kuciaka a Martiny Kušnírovej. Práve takýmto kauzám sa Ján Kuciak venoval. A venoval sa im vidiac, že niektoré špičky justície kolaborovali so zločinom, kryli ho, a zrejme zarábali na nespravodlivosti. Za smrť dvoch mladých ľudí nie je zodpovedný len objednávateľ a vykonávatelia vraždy. Morálne zodpovední sú všetci, ktorí túto situáciu umožnili a tolerovali, ktorí svoje poslanie v justícii otočili proti jeho zmyslu. Sme zavalení informáciami o zneužívaní moci a len málo počujeme informácie o tom, že sa tieto skutky darí vyšetriť a stíhať. Táto informačná asymetria vám, vážení občania, môže spôsobovať frustráciu. Aby sme my všetci nemuseli žiť s pocitom, že na každý úkon polície a prokuratúry je potrebný najprv verejný a mediálny tlak. Zaujímala som sa preto o aktuálne dianie v miere, v ktorej môžem byť informovaná. Po včerajších rozhovoroch s policajným prezidentom Milanom Lučanským, námestníčkou generálneho prokurátora Vierou Kováčikovou a ministerkou vnútra Denisou Sakovou, môžem za seba povedať, že tak polícia, ako aj prokuratúra si vážnosť súčasnej situácie dostatočne uvedomujú a pracujú na tom, aby aj verejnosti ukázali výsledky. Predstavitelia polície a prokuratúry, s ktorými som sa včera stretla, majú nateraz moju dôveru. Zo svojej pozície mám možnosť pýtať sa zodpovedných činiteľov na skutočnosti, ktoré považujem za sporné, a z ich informácií si urobiť názor. Verejnosť ale takúto možnosť nemá, hoci na informácie, z ktorých môže odvodiť svoju dôveru vo vyšetrovanie závažných káuz, má rovnaký nárok. Pána policajného prezidenta aj pani námestníčku generálneho prokurátora som preto požiadala, aby v rozsahu svojich možností informovali verejnosť o svojich krokoch. Aby sme my všetci nemuseli žiť s pocitom, že na každý úkon polície a prokuratúry je potrebný najprv verejný a mediálny tlak. Myslím si, že na potrebe lepšej informovanosti verejnosti sme sa všetci štyria zhodli. Ako prezidentka cítim povinnosť ozvať sa, keď vidím nespravodlivosť, zneužívanie moci alebo zanedbanie povinností kompetentnými orgánmi. Rovnako však považujem za svoju povinnosť vyzdvihnúť aj pozitívny prístup alebo upokojiť situáciu, keď je na to dôvod. Vo svojich verejných vystúpeniach opakovane hovorím a žiadam aj verejnosť, aby sme nepaušalizovali a neposudzovali všetkých sudcov, prokurátorov a policajtov len na obraz tých, ktorí zišli z cesty. Keď voláme po spravodlivosti, buďme aj my spravodliví. Je stále väčšina tých sudcov, prokurátorov a policajtov, ktorým záleží na svojej povesti, dobrom mene svojho stavu, a ktorí slúžia spravodlivosti.Vyšetrovatelia a dozorujúci prokurátori v prípadoch podozrivých sudcov a podozrivého bývalého generálneho prokurátora ešte majú nárok na to, aby od nás mohli žiadať dôveru. Moja terajšia dôvera a ani čas potrebný na preukázanie výsledkov však nie sú nekonečné a bezhraničné. Vo chvíli, keď dôjdem k presvedčeniu, že som sa mýlila, tak vám to rovnako otvorene poviem. A využijem každú možnosť, aby som dosiahla zmenu. Nesmieme si už na Slovensku dovoliť ďalšiu Gorilu, ďalšie prípady, ktoré sa budú vyšetrovať dlhé roky bez výsledku. Aby som však bola vo svojom hodnotení férová, musím sa pri kauze Gorila ešte pristaviť. Zatiaľ čo z ostatných prípadov a vyjadrení dozorujúcich prokurátorov mám pocit, že si spoločenskú naliehavosť a dôležitosť týchto káuz uvedomujú a s týmto vedomím na nich pracujú, z verejných vyjadrení a pôsobenia dozorujúceho prokurátora prípadu Gorila tento pocit nemám. Som presvedčená, že takú vážnu kauzu, ktorú sa nepodarilo vyšetriť ani počas piatich vlád, a v ktorej oprávnene očakávame významný posun, by dozorujúci prokurátor nemal vyvolávať pochybnosti o jeho úmysloch, o jeho osobnej integrite a mal by mať výsledky, ktoré nás oprávňujú dôverovať mu. Verejný tlak na justičné orgány prináša svoje výsledky. Vyhlásenie Rady prokurátorov aj Etickej komisie prokuratúry, ktoré sami volajú po očiste svojho stavu a sú si vedomé, že ich prácu znevažujú nezodpovední jednotlivci v ich radoch, považujem za významný krok a príklad pre ostatných. Skorumpovaní alebo z korupcie dôvodne podozriví sudcovia, policajti a prokurátori nemôžu zotrvávať vo svojich pozíciách. Takto jasné hodnotové vymedzenie však, žiaľ, nie je počuť zo sudcovského stavu. Dôvera sa dá veľmi ľahko stratiť, ale dá sa len ťažko získať späť. Žiadam preto všetkých zainteresovaných, aby pre prinavrátenie dôvery verejnosti urobili všetko, čo je v ich silách, a to v najkratšom možnom čase. Medzititulky sú redakčné.


Do jaslí by sa mali dostať aj deti nepracujúcich rodičov

BRATISLAVA. Od januára budúceho roka by mali byť jasle dostupné aj pre deti nepracujúcich rodičov. Poskytovanie tejto služby však bude za určitých podmienok. Vyplýva to z novely zákona o sociálnych službách, ktorú predložilo ministerstvo práce do medzirezortného pripomienkového konania. Podmienky prevádzkovania zariadení upravila novela tzv. jasličkového zákona ešte v marci tohto roka, ktorá "detské jasle" zadefinovala ako sociálnu službu. Novela však vstúpila do platnosti bez podpisu prezidenta Andreja Kisku. Považoval ju totiž za diskriminačnú voči niektorým skupinám rodičov. Podľa zákona majú byť oprávnenými prijímateľmi tejto služby rodičia, respektíve zákonní zástupcovia, ktorí vykonávajú zárobkovú činnosť alebo študujú dennou formou na strednej či vysokej škole. Novela tak mala prispieť k podpore zosúlaďovania rodinného a pracovného života. Ministerstvo však pripravilo zmeny v novele zákona o sociálnych službách. "Vzhľadom na požiadavky aplikačnej praxe sa precizuje možnosť poskytovania starostlivosti o dieťa do troch rokov veku v zariadení starostlivosti o deti," priblížil rezort práce s tým, že táto služba má byť aj pre rodičov, ktorí nespĺňajú tzv. podmienku podpory zosúlaďovania rodinného života a pracovného života, teda nepracujú. Umiestniť dieťa do zariadenia však budú môcť rodičia za určitých podmienok. Poskytovanie tejto služby bude obmedzené prevádzkovými pomermi konkrétneho zariadenia, teda sa bude musieť prihliadať na využitie reálne neobsadených miest. Zariadenie taktiež bude musieť prihliadať aj na zachovanie plnenia regulácie počtu detí v dennej miestnosti, ktorá slúži ako spálňa a herňa. "Zároveň však právna úprava viaže možnosť poskytnutia starostlivosti tomuto okruhu rodičov na podmienku, že voľné miesto nemožno obsadiť dieťaťom rodiča, ktorý spĺňa podmienku zosúlaďovania pracovného a rodinného života, alebo podmienku vážnych dôvodov nemožnosti zabezpečenia starostlivosti o dieťa," priblížil rezort práce. Novelou zákona sa zároveň zvyšuje maximálny počet detí v jednej dennej miestnosti. Právna norma upravuje aj čas, do kedy bude môcť dieťa zotrvať v jasliach. V súčasnosti môže byť do konca kalendárneho roka, v ktorom dovŕší tri roky. "Poskytovanie starostlivosti o dieťa bude možné jednotne do 31. augusta bezprostredne nasledujúceho po dovŕšení troch rokov dieťaťa," navrhuje rezort práce s tým, že úprava je realizovaná v záujme vytvorenia podmienok na plynulé zabezpečenie kontinuity poskytovania výchovy a vzdelávania dieťaťu v predškolskom zariadení. Okrem zmien pre rodičov detí do troch rokov novela prináša aj ďalšie. Účelom je napríklad zefektívniť systém viaczdrojového financovania sociálnych služieb zavedením príspevku podľa stupňa odkázanosti pre všetkých zriaďovateľov rovnako. Posilniť sa má aj ochrana ľudí poberajúcich domácu opatrovateľskú službu, týka sa to aj prijímateľov pomoci pri osobnej starostlivosti o dieťa a prijímateľov ambulantnej služby v zariadení sociálnych služieb bez stravovania. Povinný zostatok príjmu týchto ľudí má stúpnuť z doterajšieho 1,4-násobku sumy životného minima na 1,65-násobok. "Ide o zvýšenie výšky právnej ochrany zostatku z príjmu po zaplatení úhrady oproti doterajšej úprave o 49,52 eura na mesiac," vyčíslil rezort práce.


Segregácia rómskych detí na školách podľa ombudsmanky pretrváva

Brusel upozornil Slovensko, aby so všetkými deťmi zaobchádzalo rovnako.

BRATISLAVA. Segregácia vo vzdelávacom systéme pretrváva. Školský zákon nie je konkrétny v zakazovaní diskriminácie a segregácie, nevysvetľuje tieto pojmy a neukladá sankcie za porušenie tohto princípu. V praxi tak nedokáže zabrániť prípadom segregácie. Tvrdí to verejná ochrankyňa práv Mária Patakyová na sociálnej sieti. Reagovala tak na stanovisko, ktorým Európska komisia (EK) upozorňuje Slovensko na dodržiavanie pravidiel rovnakého zaobchádzania s rómskymi deťmi. "Verím, že sa vďaka výzve zo strany eurokomisie veci dajú do pohybu, pretože zabezpečenie práva na vzdelanie je mimoriadne dôležité a kľúčové pre úspešný život a prosperitu nás všetkých, a o to viac, ak ide o deti z marginalizovaných skupín obyvateľstva," uviedla Patakyová. Pripomína, že Kancelária verejného ochrancu práv na tento problém poukazuje už od roku 2013 a je nevyhnutné ho riešiť. "Napriek tomu, že táto problematika bola súčasťou mimoriadnej správy verejného ochrancu práv v auguste 2013, Národná rada Slovenskej republiky ju bezprecedentne nikdy neprerokovala," hovorí ombudsmanka. Eurokomisia vo štvrtok oznámila, že zasiela Slovensku tzv. odôvodnené stanovisko, v ktorom ho žiada, aby dodržiavalo pravidlá EÚ týkajúce sa rovnakého zaobchádzania s rómskymi žiakmi. Odvoláva sa na smernicu EÚ o rasovej rovnosti, zakazujúcu diskrimináciu z dôvodu rasového alebo etnického pôvodu vo viacerých kľúčových oblastiach života vrátane vzdelávania. V stanovisku eurokomisie upozorňuje na pretrvávajúci problém s neúmerným podielom rómskych žiakov zaraďovaných do špeciálnych škôl alebo tried pre deti s mentálnym postihnutím, prípadne vytváraním výhradne rómskych tried. Opatrenia, ktoré Slovensko prijalo od roku 2015, keď mu eurokomisia zaslala formálnu výzvu, považuje komisia za nedostatočné. Slovensko má dva mesiace na to, aby reagovalo a prijalo príslušné opatrenia. V opačnom prípade môže eurokomisia rozhodnúť o postúpení tohto prípadu Súdnemu dvoru EÚ. Ministerstvo školstva, vedy, výskumu a športu oznámilo TASR, že sa k stanovisku komisie vyjadrí, až keď mu bude doručené a oboznámi sa s ním.


Ako pokračuje stavba nového železničného mosta ponad priehradu Nosice (foto)

NIMNICA. Ponad priehradu Nosice stavajú nový železničný most, ktorý je súčasťou modernizácie prvej etapy železničnej trate Púchov - Žilina pre rýchlosť do 160 km/h pri obci Nimnica. Stavbári na tuneli Diel pri Nimnici a estakáde cez priehradu pokračujú bez väčších problémov. Tunel Diel razia rakúskou metódou. Má byť dlhý 1081 metrov, celá stavba by mala byť dokončená v roku 2020. Pozrite sa, ako pokračuje výstavba železničného mosta pri Nimnici.


Nórsko začalo operáciu na záchranu potopenej fregaty, do ktorej vrazil ropný tanker

KODAŇ. V Nórsku sa v utorok začala operácia na záchranu potopenej fregaty námorných síl, do ktorej minulý rok na západnom pobreží krajiny vrazil ropný tanker. Anders Penna zo spoločnosti poverenej vytiahnutím fregaty KNM Helge Ingstad uviedol, že to bude "veľmi komplexná a náročná operácia", ktorá by mohla trvať až šesť dní. Plánom je dostať fregatu na nákladný čln a prepraviť ju na námornú základňu, kde vyhodnotia vzniknuté škody, priblížil postup Penna. Vyťahovať plavidlo začali v utorok dva obrovské žeriavy.Fregata dlhá 134 metrov sa zrazila s tankerom plaviacim sa pod maltskou vlajkou 8. novembra v prístavnom meste Sture, severne od Bergenu. Jej 137-člennú posádku evakuovali a nik neutrpel zranenia. Fregata sa minulý rok zúčastnila na rozsiahlych cvičeniach NATO s názvom Trident Juncture. Úrady príčinu nehody stále vyšetrujú.


Venezuelská prokurátorka kritizovala súd za branie právomocí poslancom

CARACAS. Venezuelská generálna prokurátorka Luisa Ortegová-Díazová v piatok kritizovala štvrtkové rozhodnutie najvyššieho súdu prevziať právomoci opozíciou ovládaného parlamentu. Ortegová-Díazová na margo svojej kritiky venezuelského najvyššieho súdu uviedla, že bolo "jej nevyhnutnou historickou povinnosťou" ako venezuelskej občianky a generálnej prokurátorky odsúdiť "narušenie" ústavného poriadku, ktorého sa podľa nej najvyšší súd dopustil. Ortegová-Díazová zároveň vyzýva na "reflexiu", ktorá by umožnila "vrátiť sa na cestu demokracie". Najvyšší súd vo svojom rozhodnutí zverejnenom v noci na štvrtok obviňuje poslancov venezuelského Národného zhromaždenia zo spáchania trestného činu pohŕdania súdom a ich rozhodnutia označuje za neplatné. Legislatívne právomoci poslancov ním dočasne prešli na sudcov najvyššieho súdu. Poslanci označili rozhodnutie súdu za puč voči legálne zvolenému parlamentu a za pokus o zavedenie diktátorského režimu, za ktorým stojí prezident Nicolás Maduro. Na ropu bohatá Venezuela v súčasnosti zápasí s hlbokou hospodárskou krízou, ktorá sa prejavuje aj nedostatkom potravín a liekov. Opozícia, ktorá od volieb v roku 2015 kontroluje parlament, viní za krízu Madura a usiluje sa o jeho odvolanie. Plánované referendum o odvolaní prezidenta však vlani v októbri zablokoval najvyšší súd, v ktorom zasadajú Madurovi stúpenci.


J&T prevzala ďalšie firmy čínskej CEFC

Rokovací tím CITIC je v Prahe, snahu dohodnúť sa na splatení dlhov deklaruje aj J&T.

PRAHA. Finančná skupina J&T prevzala ďalšie firmy čínskej CEFC, napríklad Florentinum alebo hotel Mandarin Oriental. Z Jaroslava Tvrdíka a Patrika Tkáča sa stali nepriatelia, konštatujú české Hospodářské noviny. Hospodárske noviny pripomínajú, že ešte pred rokom uverejnil Tvrdík na sociálnej sieti Twitter spoločné priateľské fotky s Tkáčom a plánovali veľké spojenectvo. Teraz medzi sebou vedú najsledovanejší spor v Česku. Ide v ňom o majetok za niekoľko desiatok miliárd korún, ktorý v budúcnosti môže mať vplyv aj na české investície v Číne. Slovensko-česká skupina J&T, ktorej hlavnou tvárou je práve Tkáč, a čínska CEFC, v Česku zastupovaná Tvrdíkom, niekoľko posledných týždňov takmer denne rokujú o tom, ako vyriešiť finančné problémy Číňanov. Tie došli tak ďaleko, že zakladateľ a šéf firmy je v Číne vyšetrovaný pre porušenie zákona. Rozpracované investície CEFC zamrzli, vrátane obrieho obchodu s Ruskom v podobe nákupu podielu v štátnej ropnej firme Rosnefť. Čína tiež rieši, ako zachrániť zahraničné investície CEFC a peniaze čínskych veriteľov. Riešením pre Česko má byť vstup štátneho kolosu CITIC Group, ktorý má podľa skorších vyjadrení získať 49 percent európskej časti CEFC a má zaplatiť všetky dlhy a záväzky CEFC. Najviac, podľa predchádzajúcich informácií dohromady vyše 10 miliárd Kč (390,78 milióna eur), Číňanom v Česku požičiavali banky a firmy patriace pod J&T. Problém podľa informácií HN však má byť v tom, ako to urobiť, aby splatenie dlhov bolo v súlade so zmluvami a zákonmi, ale zároveň aby tieto kroky nikto v budúcnosti nenapadol. Napríklad, aby sa v prípade krachu materskej CEFC v Číne žiadny z veriteľov nedomáhal zrušenia platieb z dôvodu, že bol uprednostnený iný veriteľ (v tomto prípade J&T). Práve správy o zhoršujúcom sa stave materskej spoločnosti CEFC spolu s ďalšími krokmi mali viesť k vyhroteniu sporu. Hoci prebiehali rokovania, ako situáciu vyriešiť, J&T sa rozhodla prevziať riadenie CEFC Europe. Hlavným aktérom tejto akcie je podľa dostupných dokumentov Dušan Palcr, vplyvný človek v J&T, ktorý je okrem iného šéfom dozornej rady futbalovej Sparty. A muž, ktorého ešte pred rokom Tvrdík označoval za svojho priateľa. Palcr minulý týždeň na základe záložnej zmluvy podpísal notársky zápis, ktorým prevzal riadenie CEFC Europe. Ako prvé presídlil firmu do kancelárií, ku ktorým má prístup, a následne odvolal všetkých doterajších členov predstavenstva - vrátane Tvrdíka. Oznámenie o prevzatí riadenia nechali právnici nalepiť aj na vstupnú bránu doterajšieho sídla CEFC. Palcr ale následne v čistkách pokračoval, a to v dcérskych firmách CEFC Europe. A prevažne v tých, v ktorých sú cenné nehnuteľnosti. Vymenil a dosadil seba alebo ďalšieho z manažérov J&T Petera Kubíka do vedenia kancelárskeho projektu Florentinum, hotela Mandarin Oriental, budovy bývalej Živnobanky v ulici Na Příkopě či do fondu Tradičnej čínskej medicíny. Palcr sa tiež vymenoval za jedného z členov predstavenstva spoločnosti Stadion Eden, ktorá rovnomennú arénu prevádzkuje. Do vedenia jej vlastníka, spoločnosti Eden Arena, ale podľa obchodného registra nesiahol. Rovnako tak zatiaľ nezasahoval do futbalovej Slavie, strojární Žďas, Pivovarov Lobkowicz, cestovnej kancelárie Canaria Travel či hotela Le Palais. Aj napriek tomu všetkému podľa informácií HN rokovania medzi Číňanmi a J&T naďalej prebiehajú. Rokovací tím CITIC je v Prahe, snahu dohodnúť sa na splatení dlhov deklaruje tiež J&T. Je teda v hre aj možnosť, že počas relatívne krátkemu času dôjde k dohode a Palcr s Kubíkom sa z firiem vlastnených Číňanmi opäť stiahnu. V opačnom prípade možno čakať mnohoročné súdne spory a možno tiež negatívny vplyv na české investície v Číne. Nech už ale súčasný spor dopadne akokoľvek, nemožno čakať, že by sa vzťahy medzi Jaroslavom Tvrdíkom a Patrikom Tkáčom dali do poriadku, či do stavu, kde boli pred rokom. Predstaviteľ CEFC Europe Tvrdík so spolumajiteľom J&T Tkáčom pred rokom riešili spoločnú investíciu do vinárstva vo francúzskom Bordeaux. Ich biznisové priateľstvo sa malo ešte viac posilniť očakávaným zvýšením čínskeho podielu v bankovej skupine J&T Finance Group. Dohoda bola, že CEFC zhruba za miliardu eur bude mať polovicu. O pár mesiacov neskôr ale vyplávali na povrch finančné problémy materskej spoločnosti v Číne. Česká národná banka (ČNB) zastavila zvýšenie čínskeho podielu v bankách vlastnených J&T, pretože podľa nej nebol dostatočne preukázaný pôvod väčšiny peňazí, ktorými chceli Číňania zaplatiť. A vzťah Tvrdíka a Tkáča sa postupne začal zhoršovať. Všetko vyvrcholilo Tkáčovým obvinením, že Tvrdík klame. A J&T takmer po každom Tvrdíkovom vyhlásení rozosiela tlačovú správu, že situácia sa má inak, než Tvrdík hovorí. V súčasnosti je takmer nemožné získať od oboch strán odpovede na otázky, ktoré by objasnili, prečo sa situácia dostala až do nepriateľského prevzatia CEFC Europe. Ani jedna zo strán nechce povedať, ktorých úverov sa spory týkajú. Známe je, že niektoré úvery poskytli banky spadajúce pod J&T, a tie majú tieto úvery zastavené nehnuteľnosťami. Vedenie CEFC Europe ale J&T prevzala na základe iného úveru, a to od nebankovej časti J&T Private Investments. Ten mal byť podľa notárskej zápisnice poskytnutý tento rok 2. februára. CEFC Europe zaň ručila svojimi akciami s ustanovením, že pri nedodržaní podmienok môže J&T prevziať vedenie firmy. Nikto nechce uviesť, v akej výške a na čo bol úver poskytnutý, ale podľa dvoch zdrojov HN by mohlo ísť o niekoľko miliárd korún na financovanie nákupu podielu v ruskej Rosnefti. Práve vo februári presiakli do médií správy o problémoch CEFC a vyšetrovaní jej šéfa Jie Ťien-Minga. Z dokumentov je tiež zrejmé, že problémy sa objavili len pár týždňov po poskytnutí úveru. Hoci Jaroslav Tvrdík na Twitteri opakovane napísal, že splatnosť úveru bola pôvodne do 31. júla, J&T už 28. marca poslala Číňanom list s názvom "Oznámenie prípadu porušenia a zosplatnenia", v ktorom upozornila, že nadobúda hlasovacie práva k akciám CEFC Europe. Ďalšia listina s rovnakým obsahom sa opakovala na začiatku mája. Prečo J&T prevzatie vedenia CEFC Europe vykonala až ku koncu minulého týždňa, ani jedna zo strán nekomentuje. Spúšťačom mohli byť podané žiadosti o predbežné opatrenia zo strany Číňanov. Zjednodušene povedané žiadosť na súd, aby zakázal J&T prevziať kontrolu nad firmou. A tak J&T ku kroku pristúpila skôr, než by jej to súd znemožnil. Ale aj v tomto bode sa Tvrdík s Tkáčom sporia o počte predbežných opatrení. Bývalý český minister obrany navyše povedal, že firma nakoniec všetky žiadosti stiahla.


Americkú centrálnu banku znepokojuje vývoj inflácie

WASHINGTON. Tvorcov menovej politiky v USA znepokojuje vývoj inflácie, avšak z dvoch protichodných dôvodov. Vyplýva to z protokolu z júlového zasadnutia, ktorý americká centrálna banka (Fed) zverejnila v stredu. Časť predstaviteľov Fed-u podľa dokumentu upozorňovala, že inflácia klesá príliš nízko, čo si vyžaduje opatrnosť pri zvyšovaní úrokových sadzieb. Druhá skupina má naopak obavy, že ďalší odklad zvyšovania úrokov by mohol spôsobiť zrýchlenie rastu cien smerom do rizikovej zóny. Hlavnú úrokovú sadzbu Fed minulý mesiac ponechal v pásme 1 až 1,25 % po tom, čo od začiatku roka pristúpil k jej zvýšeniu v dvoch krokoch.Časť tvorcov menovej politiky na schôdzke, ktorá sa konala 25. a 26. júla, chcela presadiť, aby záverečné vyhlásenie obsahovalo formuláciu, že Fed je pripravený začať redukciu svojho obrovského portfólia dlhopisov. Predstavitelia centrálnej banky sa nakoniec zhodli, že k tomuto kroku môže Federálny rezervný systém pristúpiť „pomerne skoro“.Fed vlastní dlhopisy v hodnote 4,5 bil. USD, pričom pred finančnou krízou vlastnil dlhopisy za menej ako 1 bil. USD. Ochotu pristúpiť k ich redukcii Fed prvýkrát signalizoval v apríli.


Katalánskeho lídra budú vyšetrovať, neodstránil symboly podpory nezávislosti

Odstránenie symbolov nariadila Torrovi španielska volebná komisia.

MADRID. Španielsky prokurátor v Katalánsku v stredu uviedol, že súčasného šéfa katalánskej vlády Quima Torru bude vyšetrovať za nerešpektovanie nariadenia odstrániť z budov regionálnej vlády symboly podpory nezávislosti tohto regiónu. Informovala o tom agentúra Reuters. Odstránenie týchto symbolov nariadila Torrovi španielska volebná komisia, podľa ktorej išlo o politickú propagandu pred blížiacimi sa parlamentnými voľbami. Ide najmä o katalánske žlto-červené vlajky či žlté stuhy - symboly podpory väznených katalánskych politikov zadržaných v súvislosti s ich politickými snahami za odčlenenie sa Katalánska od Španielska z roku 2017. V prípade, že bude Torra uznaný za vinného z neuposlúchnutia nariadenia odstrániť z vládnych budov zmienené predmety v časovom rámci stanovenom komisiou, môže byť odvolaný z úradu až na dva roky. Pre tamojších zvolených predstaviteľov a štátne inštitúcie platí zákaz vyjadrovať počas predvolebnej kampane podporu jednej konkrétnej strane alebo ideológii. Parlamentné voľby sa v Španielsku uskutočnia 28. apríla.


Slovenské i svetové dominanty opäť zhasnú pre Hodinu Zeme

Zapoja sa tak do najväčšej celosvetovej environmentálnej akcie.

BRATISLAVA. Dominanty ako Bratislavský hrad, Prezidentský palác, Bojnický zámok, Spišský hrad, Trenčiansky aj Nitriansky hrad, hrad v Starej Ľubovni, Hodinová veža v Banskej Bystrici či Mariánsky stĺp v Chrenovci-Brusne sa v sobotu 30. marca o 20.30 h na hodinu zahalia do tmy. Zapoja sa tak do najväčšej celosvetovej environmentálnej akcie, ktorá varuje, že súčasná generácia je možno posledná, ktorá môže zachrániť planétu. Informovala o tom Andrea Settey Hajduchová z Danube-Carpathian Programme Slovakia Svetového fondu na ochranu prírody (WWF). Na Slovensku sa do Hodiny Zeme zapája viac ako 20 miest, ako aj desiatky firiem a organizácií. Ďalší záujemcovia sa môžu stále nahlásiť na internetovej stránke Hodiny Zeme. Mimo Slovenska, presne o 20.30 h miestneho času, zhasnú okrem iných aj najvyššia budova sveta Burdž Chalífa v Spojených arabských emirátoch, pyramídy v Egypte, aténska Akropola, rímske Koloseum, Eiffelova veža v Paríži, Big Ben v Londýne či Empire State Building v New Yorku. "Cieľom Hodiny Zeme je posilniť vedomie o dôležitosti ochrany prírody, trvalo udržateľného správania a spotreby, o minimalizovaní odpadov či zmene stravovania. Hodina Zeme spája všetkých tých, ktorí si uvedomujú dôležitosť ochrany našej planéty a zároveň svoju silu niečo zmeniť," hovorí riaditeľka WWF Slovensko Miroslava Plassmann. V moriach bude podľa odhadov do roku 2050 viac plastov ako rýb. Podľa WWF sa prírodné bohatstvo ako zvieratá, rastliny, lesy a podzemné vody stráca závratnou rýchlosťou. Každý však môže pre prírodu niečo urobiť a pri rozhodovaní sa inšpirovať napríklad environmentálnymi výzvami na webe Hodiny Zeme či na sociálnych sieťach. V minulých rokoch Hodinu Zeme niektoré krajiny, napríklad Slovinsko a Chorvátsko, spojili s petíciami za zastavenie sporných projektoch priehrad, s kampaňami za vyhlásenie chránených území (napríklad v Argentíne) či s bojom proti plastovým odpadom. Ekvádor zakázal plastové obaly, tašky, slamky a fľaše v národnom parku na Galapágoch.


Sony plánuje 150-megapixelové čipy, dodá ich aj konkurencii

Čipy budú mať vysoké rozlíšenie na jedinom kremíkovom substráte.

TOKIO, BRATISLAVA. Sony začína počítať megapixely digitálnych čipov v trojciferných číslach. Nové postupy umožnia dosiahnuť extrémne vysoké rozlíšenie. Už tento rok chce firma uviesť na trh čiernobiely čip s rozlíšením 100 megapixelov, ktorý sa chystá v budúcom roku modernizovať do farebnej verzie. V oboch prípadoch ide o čipy v stredoformátovom vyhotovení, ktoré sú určené pre špeciálnu snímaciu techniku. Rok 2018 prinesie aj 150-megapixelový snímací čip vyrobený technológiou "zadného podsvietenia". Ide o systém, ktorý firma používa dnes: všetka obslužná elektronika je uložená na zadnej časti čipu, aby netienila snímacím bunkám. Vďaka tomu je možné zachytiť obraz pri slabom osvetlení a lepšie reprodukovať farby. Čipy sú podľa magazínu Digital Trends určené pre letecké snímkovanie, ale aj pre bezpečnostné a dohľadové systémy. Tým, že snímaný obraz má obrovský detail, v širokom poli možno efektívne približovať časti scény na dôsledné vyhodnotenie ich obsahu. Je to podobné, akoby ste k základnej optike dostali mimoriadne výkonný digitálny zoom, ktorý pracuje s nasnímanými dátami. Sony nemusí čipy použiť vo svojich vlastných produktoch. Je dlhodobým dodávateľom fotografických senzorov pre renomované značky na trhu. Príkladom je Nikon, ktorý dlhodobo stavia na snímacích technológiách Sony. Čipy s vysokým rozlíšením môžeme nájsť v produktoch firmy Phase One. Popri snímačoch s extrémne vysokým rozlíšením sa firma začína špecializovať i na nové technológie, vďaka ktorým je možné zachytávať obraz pri extrémne nízkom osvetlení s vysokou snímkovacou frekvenciou.


Rakúšania poslali vláde list, žiadajú stopnúť dostavbu Mochoviec

LINZ. Horné Rakúsko žiada Slovensko, aby zastavilo dostavbu jadrovej elektrárne Mochovce. Sprevádzkovaniu dvoch nových blokov chce zabrániť všetkými politickými a právnymi prostriedkami, uvádza sa v liste, ktorý podľa agentúry APA zaslal slovenskej vláde štátny radca pre životné prostredie tejto rakúskej spolkovej krajiny Rudi Anschober. V liste adresovanom aj Európskej komisii a európskemu úradu pre jadrovú bezpečnosť (Západoeurópskej asociácii jadrových dozorných orgánov - WENRA) Anschober požaduje, aby bezpečnosť zariadení preskúmali nezávislí experti. "Pokiaľ sa to nestane a zariadenie sa v tomto stave sprevádzkuje, bude to atómové riziko pre celú Európu," varuje hornorakúsky radca pre životné prostredie a člen rakúskej strany Zelených. Výzvu všetkým trom adresátom Anschober poslal tiež v mene aliancie regiónov presadzujúcich celoeurópsky odchod od jadrovej energie. Tá združuje niekoľko regiónov v štyroch členských štátoch Európskej únie - v Rakúsku, Nemecku, Belgicku a Luxembursku. Reaktor v Mochovciach podľa Anschobera výrazne ohrozuje obyvateľov Horného Rakúska. Dva rozostavané bloky jadrovej elektrárne dokončuje spoločnosť Slovenské elektrárne. Dostavba sa oproti pôvodným odhadom oneskorí a predraží. Podľa aktuálnych informácií zverejnených Slovenskými elektrárňami bol ku koncu januára tohto roku tretí blok dokončený na 98,3 percenta a štvrtý na 86,63 percenta.


Tatranský pohár má prvého maďarského víťaza. Dôležitejšie sú body, vraví Rodman

MICHALOVCE. Zápas 16. kola hokejovej Tipsport Ligy HK Dukla Ingema Michalovce - DVTK Jegesmedvék bol zároveň finálovým stretnutím 72. ročníka Tatranského pohára. Ten mal pôvodne vyvrcholiť v závere augusta, pre žalúdočné problémy hráčov Miškovca sa kluby dohodli na náhradnom termíne. Hoci domáci Michalovčania viedli 2:0, trofej za víťazstvo na druhom najstaršom európskom turnaji napokon získali hostia, ktorí dokonali obrat v predĺžení. Do menoslovu víťazov Tatranského pohára tak premiérovo pribudol maďarský tím. Hráči Miškovca na turnaji zdolali Krakov 3:2 a s Košicami prehrali 2:4. Turnaj dokončili takmer dva mesiace po pôvodnom termíne počas rozbehnutej tipsportligovej sezóny. "V prvom rade sme chceli vyhrať a získať body do tabuľky Tipsport Ligy. Vedeli sme, že v Michalovciach to nebude jednoduché, preto som veľmi rád za toto víťazstvo. Ceníme si však aj víťazstvo na Tatranskom pohári. Naším cieľom však nebol predsezónny turnaj, ale dlhodobá súťaž," poznamenal tréner Marcel Rodman. Finále Góly: 7. a 40. Linet - 41. Beach, 48. Vandane, 61. Vandane


STĹPČEK PETRA SCHUTZAThreema vydáva korunné svedectvo o zrútenom štáte
 Minúta po minúte
 Súhrn
 Threema ako dôkaz
 Čo to znamená
 Čítanie Threemy I
 Čítanie Threemy II
Schutzov stĺpček

Ešte keby účastníci Threemy čítali pred súdom vlastné party!

Súdna sieň, v ktorej sa rozhoduje o vine a trestoch v kauze zmeniek, je javiskom nesmierne smutného čítania. Ešte aj keby Kočner (a Rusko) napokon vyšiel z miestnosti ako nevinný – čo stĺpček neočakáva –, Threema vydáva korunné svedectvo tak o jeho osobe, ako aj o zrútenom štáte. Ten sa nachádza vždy tam, kde ešte aj inštitúcie, z ktorých jednej sa práve teraz spovedá, stratili svoje poslanie. Dilema, či Threema, ktorej sa MK až bohorovne zveroval, je použiteľná ako dôkaz, sa zatiaľ vyvíja slušne. Ešte aj vtedy, keď debata bude isto pokračovať na Ústavnom súde. Chybou krásy, ale nie vierohodnosti môže byť akurát to, že správy čítal jednu po druhej prokurátor. Autentickejšie by znelo autorské čítanie účastníkov, ktorí by korepetovali vlastné party. Skutočnosť, že niet jedinej rozumnej pochybnosti o autenticite Threemy – či sa tá-ktorá vec udiala tak, ako rozprávači tvrdia, je iná otázka! –, je omnoho vyšším princípom ako to, že záznam týchto hrôz sa „našiel“ počas vyšetrovania iného trestného činu.


Americká profesorka chce z miesta prvého pristátia na Mesiaci urobiť pamiatku

Beth O'Learyovú považujú za expertku v odbore vesmírnej archeológie a ochrany lunárnych pamiatok.

WASHINGTON. Americká profesorka Beth O'Learyová agituje za to, aby sa miesto pristátia misie Apollo 11 na Mesiaci stalo chránenou historickou pamiatkou. V rámci tejto americkej misie ľudia v roku 1969 vôbec prvýkrát pristáli na povrchu Mesiaca. O'Learyová, emeritná profesorka antropológie štátnej univerzity v Novom Mexiku, chce, aby bolo miesto pristátia Apolla 11 v mesačnom Mori pokoja zaradené do zoznamu Národných historických pamiatok (NHL) americkej federálnej vlády. To isté by sa malo podľa nej týkať aj ďalších lokalít spojených s lunárnymi misiami Národného úradu pre letectvo a vesmír (NASA). Miesto pristátia posádky Apolla 11 by sa podľa O'Learyovej - vzhľadom na svoju mimoriadnu univerzálnu hodnotu - malo dostať aj na zoznam Svetového dedičstva Organizácie Spojených národov pre vzdelávanie, vedu a kultúru (UNESCO). Profesorka svoje argumenty sumarizuje v novej knihe s názvom "Konečná misia: Zachovanie miest spojených s misiami NASA Apollo" (The Final Mission: Preserving NASA's Apollo Sites). Problematiku ochrany lunárnych pamiatok pritom - v spolupráci s ďalšími dvoma spoluautormi - rozoberá z archeologickej a historickej perspektívy. Pri príležitosti 48. výročia pristátia Apolla 11 na Mesiaci, ktoré pripadá na 20. júla, má Beth O'Learyová tento týždeň naplánované prednášky na pôde prestížnych inštitúcií vo Washingtone: spoločnosti National Geographic Society a Národného múzea letectva a kozmonautiky. "Astronauti Apolla vedeli, že ich misia predstavuje obrovský skok pre ľudstvo. Zrejme si však neuvedomovali, že vytvárajú lunárne historické dedičstvo, ktoré je potrebné uchovať pre budúce generácie," povedala O'Learyová pre denník USA Today. O'Learyová zdôraznila, že k úspechu misie prispeli rôzne lokality, ktoré sa nachádzajú v amerických štátoch Nové Mexiko, Kalifornia, Texas a Florida. Emeritná profesorka Beth O'Learyová je považovaná za expertku v odbore vesmírnej archeológie a ochrany lunárnych pamiatok. Svoju dlhoročnú profesionálnu kariéru oficiálne ukončila odchodom do dôchodku v roku 2014. Dva roky predtým dostala ocenenie NASA za podiel pri vytváraní manuálu pre zachovanie a ochranu lunárnych pamiatok, ktorý obsahuje aj odporúčania pre budúce vesmírne misie.


Estónska ministerka zahraničných vecí odstúpila, kandiduje na prezidentku

TALLINN. Estónska ministerka zahraničných vecí Marina Kaljuarandová (54) v piatok oznámila, že sa vzdáva ministerskej funkcie v súvislosti s kandidatúrou na post hlavy štátu. "Rozhodnutie nebolo ľahké," uviedla táto nezávislá politička v hlavnom meste Tallinn. Podľa agentúry DPA mala pocit, že by nebolo správne zostať vo vláde, ktorú vedie Estónska reformná strana (ER), keď bude v prezidentských voľbách 24. septembra kandidovať proti jej uchádzačovi. Premiér Taavi Röivas odporučil ministerke, aby znova zvážila odstúpenie, ktoré podľa neho nie je nevyhnutné, informovala jeho kancelária. Röivas vo vyhlásení opätovne vyjadril podporu prezidentskému kandidátovi ER, bývalému eurokomisárovi Siimovi Kallasovi. Estónsky parlament sa v troch kolách hlasovania koncom augusta nedokázal zhodnúť na novom prezidentovi. Úlohu zvoliť novú hlavu štátu teraz prevzalo osobitné volebné grémium.


Gál sa stretne so sudcom Lindtnerom, dôvodom je komunikácia s Kočnerom

BRATISLAVA. Minister spravodlivosti Gábor Gál sa v pondelok 21. októbra osobne stretne s predsedom Okresného súdu Bratislava III Davidom Lindtnerom v súvislosti s medializovanou komunikáciou v aplikácii Threema. Následne oznámi ďalší postup. V pondelok sa zároveň minister stretne s premiérom Petrom Pellegrinim, ministerkou vnútra Denisou Sakovou, prezidentom Policajného zboru SR Milanom Lučanským, zástupcami Súdnej rady a Generálnej prokuratúry SR. „Minister spravodlivosti priblíži pripravovaný návrh opatrení, ktoré by mali napomôcť postupovať v prípadoch, s akými je justícia v súčasnosti konfrontovaná, efektívnejšie," uviedla hovorkyňa rezortu spravodlivosti Zuzana Drobová. Z Threemy vyplýva, že s údajným objednávateľov vraždy Jána Kuciaka a jeho snúbenice Marianom Kočnerom mal dobrý vzťah aj predseda bratislavského súdu David Lindtner. Uviedol to denník Postoj, podľa ktorého sa predseda Okresného súdu Bratislava III David Lindtner s obvineným Marianom Kočnerom rozprával od jesene 2017 do jari 2018. Preberali témy ako premlčanie objednávky vraždy Silvie Volzovej, účinná ľútosť pre Ladislava Bašternáka, ale aj Božie mlyny. Ako uviedol denník, Lindtner nie je medzi sudcami, ktorým polícia vzala mobilné telefóny pre podozrenie z kontaktov na Kočnera. Obaja si však podľa Threemy vymenili okolo 200 správ. Z ich komunikácie vyplýva, že sa minimálne raz stretli a viackrát si volali.


PS a Spolu pôjdu do volieb spoločne, Kiska pozvanie na tlačovku odmietol

BRATISLAVA. Mimoparlamentné strany Spolu a Progresívne Slovensko pôjdu do parlamentných volieb spoločne. O vzájomnej dohode informoval v stredu predseda Spolu a nezaradený poslanec Národnej rady (NR) SR Miroslav Beblavý na sociálnej sieti. "Našou zodpovednosťou je spolupracovať, lebo len tak budeme schopní vyhrať voľby pred Smerom. A získať poverenie zostaviť novú vládu, ktorá prinesie zmenu," uviedol. Doplnil, že v tejto snahe rátajú aj so spoluprácou s dosluhujúcim prezidentom Andrejom Kiskom a jeho novou stranou. Beblavý napísal, že Kisku vnímajú ako najbližšieho partnera. "Preto sme ho na tlačovú konferenciu v piatok pozvali ako hosťa, s možnosťou na nej vystúpiť," dodal. "Andrej Kiska je stále prezidentom Slovenskej republiky a nikdy sa nezúčastnil žiadnej straníckej tlačovej konferencie. Považuje to za nevhodné," reagoval na vyjadrenia Beblavého hovorca prezidenta Roman Krpelan. Argumentuje tým, že ani v budúcnosti by sa nemal prezident zúčastňovať na straníckych tlačových konferenciách, čo podľa jeho slov určite nechcú ani nové strany.


Francúzi testujú ekologické pisoáre, ktoré premieňajú moč na hnojivo

PARÍŽ. Francúzske štátne železnice SNCF začali v pondelok na lyonskej stanici v Paríži skúšobnú prevádzku dvoch ekologických pisoárov s kvetinami. Obsahujú slamu alebo piliny a umožňujú premeniť moč na hnojivo. Kým dôjde k tejto premene, uhlík obsiahnutý v slame zmiešaný s dusíkom v moči zachytáva nepríjemný zápach, ktorý obťažuje ľudí na ostatných miestach, kde si páni narýchlo uľavujú. Uviedol to na svojom webe francúzsky denník Le Figaro. Ak sa novinka osvedčí, železničná spoločnosť je pripravená objednať pre francúzske stanice ďalších 360 týchto zariadení. Záujem podľa denníka tiež prejavilo vedenie Nantes, ktoré chce od jari vyskúšať tri podobné pisoáre v uliciach tohto západofrancúzskeho mesta neďaleko Atlantiku. Nové verejné pánske záchody by tu mali obmedziť miesta, kde si páni uľavujú "nadivoko" a ktorých čistenie zaťažuje rozpočet mesta. "Veľkou výhodou nášho systému je, že nie je napojený na kanalizáciu. Na druhej strane je ale potrebné, aby bol systém umiestnený neďaleko miesta na prípravu kompostu. Ak by kamióny museli jazdiť s recyklovaným odpadom pre záhradníctvo desiatky kilometrov, ekologický rozmer by sa výrazne znížil," spresnil jeden z autorov projektu Laurent Lebot. "Nový pisoár umožňuje recyklovať živiny, ktoré inak ničia čistiace stanice. Náš moč je veľmi bohatý, obsahuje veľa fosforu, ktorý je strategickou látkou, a dusíka, ktorý sa používa ako chemické hnojivo v poľnohospodárstve. Dusík z nášho moču sa ale ničí v čističkách. Po vynaložení značného množstva energie sa následne produkuje pre poľnohospodárstvo v pevnej podobe. To je plytvanie, "povedal Tristan False, ktorého firma bude zodpovedať za výmenu slamy a pilín. Nový systém má podľa Le Figaro navyše zariadenie, ktoré včas hlási, kedy je zásobník slamy či pilín plný moču. Predíde sa tak preplneniu pisoára aj zbytočným jazdám, keby zásobník nebol naplnený.


Vo Francúzsku sa začal súdny proces s bratom strelca z Toulouse

Abdelkader Merah je obvinený zo spoluúčasti na vraždách.

PARÍŽ. Za prísnych bezpečnostných opatrení sa začal v pondelok v Paríži prvý súdny proces tzv. novej éry džihádistických útokov, ktoré spáchali radikalizovaní islamisti narodení vo Francúzsku v rodinách prisťahovalcov. Hlavným obvineným je brat islamistického radikála Mohammeda Meraha, ktorý v roku 2012 počas útokov v meste Toulouse a okolí zavraždil sedem ľudí vrátane troch detí. Merah prišiel o život niekoľko dní po svojich útokoch pri prestrelke s políciou. Merahov brat Abdelkader je obvinený zo spoluúčasti na týchto teroristických vraždách. Úlohou súdu bude stanoviť rolu tohto 35-ročného muža pri vraždách, ktoré spáchal jeho vtedy 23-ročný brat v dňoch 11.-19. marca 2012. Podľa obžaloby Abdelkader Merah bratovi pomohol najmä tým, že ukradol motorku použitú páchateľom pri útokoch. Ak ho súd uzná za vinného, hrozí mu doživotný trest väzenia. Merah všetky obvinenia odmieta. Vynesenie verdiktu v tomto súdnom procese sa očakáva začiatkom novembra. Mohammed Merah spáchal svoje útoky v rozmedzí deviatich dní. Najprv 11. marca 2012 na prázdnom parkovisku v Toulouse zabil jedného výsadkára. O niekoľko dní 15. marca v nákupnom centre v meste Mantauban smrteľne postrelil ďalších dvoch výsadkárov a tretieho vojaka zranil. Napokon 19. marca v Toulouse pred tamojšou ješivou zabil rabína, jeho dvoch synov vo veku štyri a päť rokov a osemročné dievča. Merah podľa vyšetrovateľov útočil na príslušníkov francúzskej armády zámerne, aby sa pomstil za účasť Francúzska vo vojne proti teroristickej organizácii al-Káida v Afganistane. Počas 30 hodín, keď polícia obliehala jeho byt v Toulouse, Merah priznal aj protižidovský motív vrážd, keď vyhlásil, že "Židia zabíjajú naše sestry a bratov v Palestíne". Merahov najstarší brat Abdelghani, ktorý sa angažuje ako aktivista proti radikálnemu islamu, odsúdil útoky svojho brata v oblasti Toulouse, rovnako ako aj radikalizáciu oboch svojich mladších bratov. V dnešnom rozhovore pre rozhlasovú stanicu Europe 1 Abdelghani Merah uviedol, že v islamistiskej doktríne "je bod, z ktorého niet cesty späť". "Abdelkader ho už dávno prekročil. Ak sa niekedy dostane von (z väzenia), bude pre Francúzsko nebezpečenstvom," dodal. Prítomní na pondelkovom súdnom pojednávaní v Paríži prejavili nefalšované emócie. Samuel Sandler, ktorého syn Jonathan a jeho vnúčatá Gabriel a Arieh zomreli pri útoku Mohameda Meraha v Toulouse, odsúdil teroristov ako "skazených ľudí, ktorí hnijú v diere". Keď urážal matku útočníka, ktorá sa postavila pred sudcu a začala vypovedať, policajt ho vyzval, aby zachoval ticho. Matka útočníka Zoullikha Aziriová ešte pred otvorením procesu novinárom v Paríži povedala, že "plače nad všetkými jeho obeťami", a poprosila o zmilovanie pre obžalovaného syna. "Je mi ľúto, čo Mohammed urobil, ale Abdelkader s tým nemá nič spoločné". Takisto vyhlásila, "že toto nie je islam".


Aktivisti budú opäť protestovať proti rozšíreniu D1 bez kolektorov

Aktivisti trvajú na tom, aby sa prestavba diaľnice D1 realizovala v súlade s vydanými povoleniami z roku 2013.

BRATISLAVA. Aktivisti z Občianskeho združenia (OZ) Triblavina budú opätovne protestovať proti navrhovanému rozšíreniu diaľnice D1 medzi Bratislavou a Trnavou. Miestom pokojného protestu bude v utorok 4. apríla o 16.00 h tentoraz stará Senecká cesta v blízkosti pripravovaného logistického centra, kde budú účastníci tejto akcie blokovať dopravu prechádzaním po priechode pre chodcov. "Okrem toho budeme upozorňovať na nezákonnosť navrhovaných zmien, podľa ktorých sa má diaľnice D1 rozšíriť bez vybudovania súbežných kolektorov," uviedol starosta Vajnôr a člen OZ Ján Mrva. Protest nadviaže na podobnú akciu, ktorá sa uskutočnila v polovici marca vo Vajnoroch. Aktivisti trvajú na tom, aby sa prestavba diaľnice D1 medzi Bratislavou a Trnavou realizovala v súlade s vydanými povoleniami z roku 2013 a počítalo sa pri nej aj s kolektormi, ktoré majú odľahčiť regionálnu dopravu. V tejto súvislosti dnes na tlačovej konferencii pred Úradom Bratislavského samosprávneho kraja (BSK) poukázali na správu Najvyššieho kontrolného úradu (NKÚ) upozorňujúcu na viaceré pochybenia Národnej diaľničnej spoločnosti (NDS) pri príprave križovatky Triblavina a rozšírenia diaľnice D1, napríklad na to, že zmena koncepcie rozšírenia diaľnice D1 zo šesťpruhu so súbežnými komunikáciami na osempruh bez súbežných komunikácií nebola v čase kontroly v súlade s platným Územným plánom BSK. Aktivisti nesúhlasia ani s dopravným posúdením budúcej diaľničnej križovatky Triblavina. Zmena sa podľa ich slov koná bez podloženia dopravnými prieskumami. Postup ministerstva dopravy označujú za tendenčný. V tejto súvislosti zástupcovia OZ pripravili otvorený list ministrovi dopravy Árpádovi Érsekovi (Most-Híd), ktorým ho žiadajú, aby zastavil "čiernu stavbu, ktorá má podľa zmenenej koncepcie v prípade dopravného projektu vzniknúť". Rezort dopravy v pondelok (27.3.) uviedol, že práve preto, aby bolo jasné, že riešenie križovatky Triblavina zohľadňuje všetky dopravné vzťahy v regióne, zriadil súčasný minister expertnú komisiu, ktorá úplne jednoznačne a na základe všetkých dopravných modelov odporučila výstavbu križovatky a diaľnice so štyrmi plnohodnotnými pruhmi bez kolektorov. "Ministerstvo, samozrejme, podporuje prácu NKÚ a NDS musí v spolupráci s NKÚ vyriešiť a odstrániť všetky nedostatky, čo sa podľa našich informácií aj deje," uviedla hovorkyňa ministerstva Karolína Ducká. Rezort dopravy však trvá podľa jej slov na tom, že zvolené riešenie je pre ľudí v okolí Bratislavy najlepšie, a preto ho bude aj naďalej presadzovať. NDS podľa informácií hovorkyne Evy Žgravčákovej okamžite prijala opatrenia k nedostatkom, ktoré zistil NKÚ. Podľa Žgravčákovej pokiaľ ide o samotnú križovatku Triblavina, aktuálne plynú lehoty na potvrdenie právoplatnosti rozhodnutia Ministerstva životného prostredia (MŽP) SR ku zmene navrhovanej činnosti križovatky Triblavina. "Po nadobudnutí právoplatnosti rozhodnutia MŽP SR požiada NDS o vydanie rozhodnutia na zmenu stavby pred dokončením, na základe ktorého bude môcť pokračovať vo výstavbe križovatky Triblavina na všetkých stavebných objektoch, teda aj na tých, ktorých sa dotkla zmena," opísala hovorkyňa. "Pokiaľ ide o rozšírenie D1 v úseku Bratislava - Triblavina, NDS na MŽP SR podala oznámenie o zmene navrhovanej činnosti. Rozhodnutie MŽP SR bude slúžiť ako podklad k stavebnému konaniu," dodala Žgravčáková.


Dva zápasy, štyri góly. Odpisovaný kráľ škandálov vo Francúzsku exceluje

Mám na to. Do dvoch rokov sa môžem stať najlepším hráčom sveta, tvrdí Mario Balotelli.

BRATISLAVA. Vo futbale má rovnakú cenu ako Mona Lisa v umení, vyhlásil v minulosti o Mariovi Balotellim jeho agent Mino Raiola. Možno si spomínate na semifinále majstrovstiev Európy v roku 2012. Super Mario prežil jeden z najlepších zápasov v kariére. Taliansko hlavne vďaka jeho dvom gólom vyradilo favorizované Nemecko a zahralo si o európsky titul proti Španielom.Odvtedy však išla jeho kariéra pomaly z kopca. Viac ako gólmi pútal škandálmi a spormi s trénermi. A potvrdzoval imidž neposlušného útočníka, lenivca a stratený talent. Hlavne jeho posledný angažmán v Liverpoole sa skončil poriadnym fiaskom. V slávnom anglickom klube odohral počas dvoch sezón 27 zápasov a strelil len štyri góly. Aj preto mu tréner Klopp dal pred novou sezónou najavo, že s ním nepočíta. Dvadsaťšesťročného útočníka vyradil z kádra, a tak trénoval s rezervným tímom. „Prestup do Liverpoolu bol najhorším rozhodnutím môjho života. Okrem fantastických fanúšikov a niekoľkých hráčov, s ktorými som mal skvelý vzťah, som ten klub nemal rád," povedal Balotelli v rozhovore pre Canal Plus. Špekulovalo sa, že skončí v druhej alebo tretej anglickej lige, skôr v menších kluboch. Balotelliho zlá povesť nepriťahovala pozornosť veľkých tímov. Na konci prestupového obdobia ohlásil nástup do francúzskeho OGC Nice. Štvrtý tím uplynulého ročníka Ligue 1 ho získal zadarmo, ale stal sa terčom vtipov. Málokto mu už veril. Trebárs televízny expert a bývalý hráč Liverpoolu Jamie Carragher vyhlásil, že Nice za Balotelliho aj tak dalo veľa peňazí. Balotelli ho možno prekvapil. Pri svojom debute vo Francúzsku dvoma gólmi zariadil výhru 3:2 nad Marseille. V stredu dal opäť dva góly a jeho nový tím zdolal Monako 4:0. Dva zápasy v Ligue 1, štyri góly. Aj preto Nice vedie po šiestom kole francúzsku ligu o bod pred majstrovským Parížom St. Germain. Po druhom kole sa uklonil a noblesne mával rukou ako mušketier. Verí, že v Nice sa môže stať najlepším hráčom planéty. „Samozrejme, že nie je neskoro na to, aby som získal Zlatú loptu pre najlepšieho hráča sveta. Myslím, že už som ju mohol mať. Je však v mojich silách, aby som ju za dva, či tri roky získal tvrdou prácou. V posledných dvoch rokoch som na sebe naozaj začal makať. Svoje chyby som si uvedomil," vyhlásil Balotelli. Tento text ste mohli čítať vďaka tomu, že platíte za obsah. Vážime si to.


Diaľničiari vyhlásili tender na dozor stavby križovatky Rohožník na D2

Predpokladaná cena za poskytnutie týchto služieb dosahuje 670 tisíc eur bez DPH.

BRATISLAVA. Národná diaľničná spoločnosť, a. s. (NDS) vyhlásila verejnú súťaž na vypracovanie časti projektovej dokumentácie, výkon autorského dozoru a koordinátora dokumentácie pre stavbu križovatky Rohožník na diaľnici D2. Za poskytnutie týchto služieb počas dvoch rokov predpokladá vynaložiť predbežne 670 tisíc eur bez dane z pridanej hodnoty (DPH). Vyplýva to z oznámenia o vyhlásení verejného obstarávania zverejneného v utorok vo Vestníku Úradu pre verejné obstarávanie. Súčasťou zákazky je dodanie dokumentácií pre územné rozhodnutie, stavebného zámeru a na stavebné povolenie v podrobnosti dokumentácií na realizáciu stavby a ponuku. "Križovatka Rohožník bude riešiť napojenie cesty III/1113 (Rohožník - Malacky) na diaľnicu D2 s rešpektovaním možnosti výhľadového šírkového usporiadania diaľnice D2 na kategóriu D 33,5/120," informovala NDS v podmienkach tendra. Uvedené údaje znamenajú šírku diaľnice 33,5 metra a povolenú rýchlosť 120 kilometrov za hodinu. Lehota na predkladanie a otváranie ponúk je 17. októbra, platiť musia do 31. augusta 2020. "V súčasnosti je nákladná doprava vedená po ceste III/1113 cez obytné zastavané územie okresného mesta Malacky, ako aj popri areáli nemocnice na ulici Duklianskych hrdinov," uviedla NDS. Výstavba križovatky Rohožník odkloní prevažne nákladnú dopravu z cesty tretej triedy Rohožník - Malacky na existujúcu trasu diaľnice D2 mimo obytnej časti Malaciek, resp. budú optimalizované trasy nákladnej dopravy. Diaľnica D2 vedie v dĺžke 80 kilometrov od hranice Slovenska a Česka cez hraničný priechod Lanžhot - Brodské cez západnú časť SR popri Kútoch a Malackách cez Bratislavu k hranici s Maďarskom na priechode Bratislava, Čunovo - Rajka. Je súčasťou európskej magistrály, Paneurópskeho koridoru č. IV Drážďany - Praha - Bratislava - Budapešť - Arad.


Talianska Wikipédia zablokovala obsah na protest proti návrhu sporného zákona

Správcovia Wikipédie uviedli, že samotnej stránke hrozí zánik.

RÍM. Talianska verzia internetovej encyklopédie Wikipédia v utorok zablokovala svoj obsah pre čitateľov na protest proti navrhovanej novej smernici Európskej únie o autorských právach. Kritici tvrdia, že inkriminované pravidlá, o ktorých bude tento týždeň hlasovať Európsky parlament, by mohli znamenať koniec "mémov" či remixov, pričom platformy by museli platiť za odkazy na správy. Správcovia Wikipédie uviedli, že samotnej stránke by tak hrozil zánik. "Ak tento návrh prejde, nebude možné zdieľať novinový článok na sociálnych sieťach alebo ho nájsť prostredníctvom vyhľadávača," upozorňuje vedenie tejto internetovej encyklopédie, ktorú si mesačne otvorí približne 13 miliárd užívateľov. Namiesto zobrazeného textu sa čitateľom objavuje výzva, aby pred hlasovaním kontaktovali svojich predstaviteľov v EÚ, informuje webový portál spravodajskej stanice BBC. Predmetom kritiky sú články č. 11 a 13 pripravovanej smernice, pričom článok 13 je najkontroverznejším - požaduje, aby webové stránky presadzovali dodržiavanie autorských práv aj pri obsahu, ktorý nahrajú samotní užívatelia. Kritici upozorňujú, že webové stránky tak budú musieť skontrolovať každý jeden nahraný súbor, čo bude veľmi náročné a vyžiada si to zavedenie automatickej kontroly. Tieto systémy však vykazujú vysokú chybovosť a na zdieľacích webových platformách ako YouTube sú vnímané kontroverzne. Navrhovaná legislatíva tiež vyvoláva obavy, že obľúbené "mémy", remixy, paródie a iný materiál, ktorý využíva malé množstvo autorsky chráneného materiálu, by mohli zaniknúť. Zakladateľ Wikipédie Jimmy Wales je jednou z desiatok vedúcich technologických osobností, ktoré sú otvorene proti tejto smernici. Ďalším je napríklad počítačový vedec Tim Berners-Lee, vynálezca siete World Wide Web (WWW).


Neďaleko automobilky Jaguar Land Rover postavia obchodné centrum

V priemyselnom parku zatiaľ chýba akákoľvek vybavenosť. Investor chce využiť dieru na trhu.

NITRA. Neďaleko automobilky Jaguar Land Rover vznikne menšie obchodné centrum. Plánuje ho postaviť spoločnosť Nitra Invest na pozemkoch pri rýchlostnej ceste R1 zo strany Priemyselného parku Nitra – Sever. Ako povedal konateľ spoločnosti Ondrej Ščurka ml., retail bude mať do 3 000 metrov štvorcových a bude tu priestor pre zhruba osem prevádzok. „Potvrdené už máme potraviny, predbežný záujem máme z drogérie, zaujímajú sa o to lekárne. Je tu ešte priestor napríklad pre domáce potreby, nejaký diskont a chceli by sme tam umiestniť aj bistro či menšiu reštauráciu,“ priblížil zámer Ščurka. Výstavba by sa podľa neho mohla začať už tento rok, prevádzky by chceli otvoriť do jesene 2018. Dôvodom prípravy tohto projektu je podľa Ščurku fakt, že v priemyselnom parku v súčasnosti absentuje akákoľvek vybavenosť. „Cieľom je, aby si ľudia cestou domov z práce mohli nakúpiť bez toho, aby museli byť v zápchach v meste, motať sa po veľkom obchodnom centre, hľadať miesto na parkovanie. Predpokladáme, že aj obyvatelia Zobora by o to mohli mať záujem,“ povedal Ščurka. V ďalšej fáze plánuje spoločnosť Nitra Invest, ktorá vlastní veľkú časť pozemkov v priemyselnom parku, postaviť pri rýchlostnej ceste neďaleko retailu administratívne priestory na prenájom a materskú školu. „Zamestnávatelia nám stále pripomínajú, že o škôlku je veľký záujem. Predbežne počítame s kapacitou od 50 do 100 detí,“ doplnil Ščurka.


Viva Musica! organizovala pre RTVS galavečer za 290-tisíc eur

Ľuďmi z prostredia RTVS bola oslovená bez verejného obstarávania.

BRATISLAVA. Agentúra Viva Musica! organizovala pre RTVS galavečer k šesťdesiatemu výročiu slovenskej televízie. S DPH stál 290-tisíc eur, informuje denník Pravda na svojom webovom portáli. Zmluvu s Matejom Drličkom, konateľom spoločnosti, zverejnila RTVS dva dni pred koncertom, dvanásteho novembra. K usporiadaniu podujatia nebolo zorganizované žiadne verejné obstarávanie. "Bol som oslovený priamo ľuďmi z RTVS," povedal pre Pravdu Drlička. Spoločnosť Viva Musica! pripravila aj koncert pre ministerstvo zahraničných vecí na ktorý upozornila Zuzana Hlávková. Na umelecké programy, alebo programy v koprodukcii, RTVS verejnú súťaž vypísať nemusí. „Domnievam sa, že to bolo realizované v koprodukcii," povedal pre Pravdu mediálny analytik, ktorý si neprial zverejniť svoje meno. Ďalší analytici sa odmietli vyjadriť pre neznalosť zmluvy. Viva Musica! pre RTVS pripravuje aj adventné koncerty. Podľa Drličkových slov s RTVS spolupracuje dlhodobo.


Domy s bazénmi aj únikovým tunelom. V Mexiku vydražili haciendy drogových bosov

Mexický prezident sľúbil, že zisk z aukcie bude smerovať tým, ktorých ovplyvnila zločinecká aktivita gangov v štáte Guerrero.

V hlavnom meste Mexika dražili luxusné nehnuteľnosti, ktoré zhabali lídrom drogového kartelu. V ponuke boli podľa BBC domy s bazénmi a únikovými tunelmi, rozľahlý ranč či byt, v ktorom zomrel jeden zo zločincov. Mexický prezident Andrés Manuel López Obrador sľúbil, že zisk z aukcie bude smerovať tým, ktorých ovplyvnila zločinecká aktivita gangov v štáte Guerrero.Úradom sa zatiaľ podarilo predať deväť z 27 nehnuteľností. Podľa tamojších médií za ne dostali 56,6 milióna pesos (v prepočte približne 2,6 milióna eur), pričom predpokladali, že celková čiastka sa vyšplhá na 167 miliónov pesos (zhruba 7,7 milióna eur). Podobná dražba sa konala aj koncom mája. Vtedy za domy a autá zločincov získali 1,5 milióna dolárov (približne 1,3 milióna eur). Ďalšie aukcie sa uskutočnia počas nasledujúcich mesiacov. Andrés Manuel López Obrador takisto vyhlásil, že predá svoje prezidentské lietadlo, aby finančne podporil úsilie zamerané na boj proti nelegálnej migrácii.


Ústav pre kontrolu liečiv stiahol z trhu liek Adrenalin Bradex

Dôvodom je nesúlad so špecifikáciou v parametri farba injekčného roztoku.

BRATISLAVA. Štátny ústav pre kontrolu liečiv (ŠÚKL) stiahol liek Adrenalin Bradex z trhu. "Dôvodom stiahnutia je nesúlad so špecifikáciou v parametri farba injekčného roztoku," zdôvodnil ŠÚKL na svojej stránke. Ide o injekčný roztok s číslom šarže 1802389. Táto šarža sa sťahuje z úrovne distribučných spoločností, lekární aj zdravotníckych zariadení.Adrenalín patrí do skupiny liekov nazývaných adrenergné a dopaminergné látky. Adrenalin Bradex sa používa v život ohrozujúcich prípadoch, ako sú závažné alergické reakcie alebo zastavenie činnosti srdca. Liek podáva vyškolený zdravotnícky pracovník do svalu, vnútra kosti alebo do žily. Je určený len na núdzové použitie. V súlade so súhrnom charakteristických vlastností lieku je potrebné roztok pred podaním vizuálne skontrolovať a v prípade zmeny farby sa nesmie použiť."Dostupnosť liečby pre pacientov týmto rozhodnutím dotknutá nie je," uzavrel Štátny ústav pre kontrolu liečiv.


Vzťahová poradňa: Manžel ma podviedol, chcem sa vyspať s iným mužom

Otázka: Môj manžel mal trojmesačnú aféru so svojou kolegyňou. Verím, že sa to naozaj skončilo pred viac ako rokom. Potom, ako medzi nami bolo naozaj veľké napätie a vzájomne sme sa vzďaľovali, sa všetko snažil odčiniť.  Veľa sme sa rozprávali a myslím, že som mu odpustila. Viem, znie to strašne, nemôžem sa však zbaviť myšlienky, že aj ja by som sa mala vyspať s niekým iným. Je to znak toho, že som sa cez to nepreniesla? Odpoveď: To závisí závisí od vašej definície "preniesť sa cez to". Po nevere je veľa vecí, ktoré je potreba vyliečiť. Môže to byť tak, že vaša dôvera a láska sú znova pevné, ale stále máte pocit, že ste boli podvedená aj iným spôsobom. Že on porušil pravidlá a zažil niečo, čo vy zažiť nemôžete. Zhoršovať to môže aj to, ak máte pocit, že on urobil chybu, ale vy máte s celou záležitosťou viac "práce" ako on. No ak sa vyspíte s niekým iným, naštrbíte vaše manželstvo ešte viac. Musíte sa rozhodnúť, ako konštruktívnejšie budete tento zážitok riešiť. Čo je to za deficit, ktorý ešte stále kričí a ktorý potrebujete naplniť? Môžete začať s individuálnou terapiou, vďaka ktorej by ste to pochopili a dozvedeli sa, čo s tým robiť. - - - Otázka: Moja matka má veľa neuróz a úzkostí, ktoré odmieta riešiť alebo si ich vôbec pripustiť. Vychovala ma ako slobodná mamička a vždy sme si boli blízke. Je to zábavná a temperamentná žena, ktorá mala dobrodružnú povahu. Čím je však staršia, tým viac sa bojí: Baktérií, lietadiel, nezvyčajných potravín aj zmien v jej dennej rutine. Je mi to ľúto, pretože som si predstavovala, že keď pôjde do dôchodku, budeme cestovať spoločne. Ja mám veľmi flexibilnú prácu, môžem cestovať na skvelé miesta a chcem, aby prišla, ale ona čoraz viac zostáva na jednom mieste. Teraz, keď už nepracuje a môže si užívať, sa uzavrela a nikam nechodí, pretože má iracionálne obavy. Odpoveď: Považuje tieto obavy za iracionálne aj ona? A čo je dôležitejšie, skutočne ich nechce zmeniť? Nie je mi jasné, či ste si spoločné cestovanie želali obe, alebo je to vaša predstava o tom, čo by mala robiť. Než sa fyzicky dostane na palubu lietadla, vlaku alebo auta, musí byť nastavená duševne. Ľudia sa pri starnutí stávajú menej prispôsobivými, úzkostlivými a v každodennom živote sú menej autonómni. Ak naozaj chce cestovať a pracovať na bariérach, ktoré jej v tom bránia, potom jej môžete pomôcť získať pomoc prostredníctvom terapie, ktorá ju bude postupne posúvať z komfortnej zóny. Ak však jediná motivácia prichádza od vás, musíte sa spýtať: Keď ju budete kvôli túžbe po dobrodružstve neustále postrkovať k útesu, nezhodíte ju dolu? - - - Andrea Bonior je klinická psychologička. Každý týždeň uverejňuje stĺpčeky v The Washington Post Express.


Záplavy na juhu Španielska si vyžiadali tretiu obeť

Osoba sa v Almeríi snažila autom prejsť cez tunel.

MADRID. V poradí už tretiu obeť na živote si v piatok vyžiadali prudké lejaky a záplavy, ktoré od štvrtka sužujú juh a juhovýchod Španielska. Pre pretrvávajúce dažde, ktoré medzitým ochromili dopravu v regióne, museli byť z najviac postihnutých oblastí evakuované stovky ľudí. S odvolaním sa na vyhlásenie starostu mesta Almería o tom informovala agentúra Reuters. Posledná obeť prírodného živlu zahynula v piatok v andalúzskom meste Almería, keď sa snažila autom prejsť cez tunel, uviedol starosta tohto prístavného mesta Ramón Fernández Pacheco. Prvými dvoma obeťami sa vo štvrtok stali dvaja súrodenci v dôchodcovskom veku, ktorých vozidlo strhla a odplavila voda rýchlo sa valiaca po cestnej komunikácii v meste Caudete, približne 100 kilometrov juhozápadne od Valencie. Silné dažde a prívalové povodne v Murcijskom regióne a Valencijskom spoločenstve na juhovýchode krajiny so sebou v mnohých mestách strhli autá a sutiny. Stovky ľudí, žijúce v daných regiónoch, museli byť evakuované, pričom neraz aj priamo zo zaplavených diaľnic. V súvislosti s dažďami museli byť taktiež uzavreté letiská v Almeríi a Murcii, uviedol štátny prevádzkovateľ letísk AENA.


Inšpirácia na obed. Desať receptov na tradičné slovenské jedlá

Rezne, halušky, segedín aj francúzske zemiaky.

Nedeľa nejednej slovenskej rodiny sa bez nich nezaobíde. Pripravte si vyprážané rezne podľa nášho receptu. Prejsť na recept Francúzske zemiaky nie sú francúzska, ale slovenská klasika. Pochúťka zo zemiakov, vajíčok, klobásy a smotany je obľúbeným obedom. Prejsť na recept Segedínsky guláš je výborné jedlo pôvodom z Maďarska. Najlepšie chutí s domácou parenou knedľou. Prejsť na recept Stoja v rade hneď za bryndzovými haluškami. Ak ste ich doma ešte nepripravovali, je najvyšší čas to zmeniť. Prejsť na recept Podľa toho, aké suroviny použijete, sa môžete s týmto receptom zabávať nejakú tú hodinku, ale môže byť aj rýchlym obedom. Spravíte si hustú omáčku z čerstvých rajčín alebo použijete tovary? Použijete hydinové alebo hovädzie mäso? Výber je na vás. Prejsť na recept Šošovica je tradičná surovina slovenskej kuchyne. Aj bez mäsového doplnku vám tento obed zaručí veľa bielkovín. Prejsť na recept Tento recept na haruľu je overený viacerými generáciami. Zároveň je nenáročný aj pre tých, ktorí nie sú vo varení špecialisti. Prejsť na recept Na vývar vždy používajte čerstvé suroviny a nebojte sa ho nechať na sporáku poriadne dlho, aby sa chute prepojili. Výborný na nedeľný obed! Prejsť na recept Zrejme nič jednoduchšie a zároveň sýtejšie neexistuje. Najlepšie chutí granadír s kyslými uhorkami alebo uhorkovým šalátom. Prejsť na recept Pravé bryndzové halušky sa pripravujú zo zemiakov, múky, soli, bryndze a slaniny. Trochu prácne, no zato sýte hlavné jedlo poteší každého, kto má rád klasické slovenské recepty. Prejsť na recept Aj z "falošnej" sviečkovice môžete uvariť dobrú sviečkovú. Pomôže vám v tom tento recept. Prejsť na recept Nasladko či naslano, lokše sú pomerne jednoduché na prípravu. Ich základom sú iba zemiaky, múka, vajce a soľ. Prejsť na recept Medzi tradičné obedy patria aj niektoré sladké jedlá. Zabudnite na palacinky, čo tak pochutiť si na šúľancoch s orechmi, makom alebo strúhankou? Prejsť na recept